ORDE do 27 de febreiro de 2009 pola que se establecen as bases reguladoras das axudas para a promoción, modernización e dimensionamento do asociacionismo agrario en Galicia e se convocan axudas para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 09/03/2009

O asociacionismo agrario e, en especial, o cooperativismo son instrumentos fundamentais que contribúen moi positivamente na continua modernización do sector agrario galego en todas as súas vertentes, e de xeito amplamente visible na orientación dos procesos produtivos e na súa progresiva adaptación aos mercados cada vez máis amplos, complexos e exixentes.
O modelo produtivo europeo caracterízase por un acelerado dinamismo, e pola súas continuas adaptacións cara a modelos produtivos altamente exixentes en canto seguridade alimentaria, benestar animal, xestión de recursos naturais e coidado do ambiente, acompañado dun crecente incremento da competividade. Esta acelerada evolución obriga a unha continua adaptación e modernización dos sistemas produtivos, facéndoos moi dependentes dun alto grao de especialización.
A explotación agraria de forma individual dificilmente pode facer fronte a este continuo cambio nos procesos produtivos e comerciais, cada vez máis exixentes, así como a unha moderna estrutura do tempo de traballo e lecer, e polo tanto o asociacionismo representa o instrumento fundamental en que asentar a futura evolución do desenvolvemento rural do noso modelo agrario, e poder afrontar os desafíos que a propia política común comporta.
Outro aspecto chave para unha favorable evolución do sector é a mellora da estrutura na vertente da transformación e comercialización, tendente ao peche dos ciclos produtivos.
O Libro branco do cooperativismo en Galicia así como o seu plan estratéxico define liñas de traballo, en que destaca a necesidade dun axeitado dimensionamento e unha adecuación e modernización das estruturas produtivas.
En consecuencia, a Consellería do Medio Rural considera de interese apoiar actuacións orientadas a propiciar a modernización, dimensionamento e desenvolvemento sustentable do asociacionismo agrario, que representa un modelo dinámico e eficiente desde un punto de vista socieconómico.
Estas axudas están amparadas polo Regulamento (CE) 1698/2005, do 20 de setembro (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), complementado polo Regulamento (CE) 1974/2006, do 15 de decembro (DO L 368, do 23 de decembro), que o desenvolve. Neles establécense as normas que regulan as axudas comunitarias ao desenvolvemento rural financiadas polo Feader, aplicables a Galicia como rexión incluída no obxectivo de converxencia para o período 2007-2013. En particular, estes regulamentos establecen a posibilidade de apoiar os investimentos destinados á modernización das explotacións agrícolas a través da medida 1.2.1 e os destinados á transformación e comercialización de produtos agrarios a través da medida 1.2.3, referente ao aumento do valor engadido dos produtos agrícolas e forestais, e nesta última medida, limitadas en todo caso ás pequenas e medianas empresas (Pemes) e aquelas de tamaño
intermedio.
O Regulamento (CE) 1998/2006, da Comisión, do 15 de decembro (DO L 368, do 23 de decembro), referente á aplicación dos artigos 87 e 88 do Tratado ás axudas de minimis, é de aplicación ás axudas ás empresas que operan na transformación e comercialización de produtos agrarios, e están exentas da obriga de notificación establecida no artigo 88 do Tratado se cumpren as condicións establecidas.
O Regulamento (CE) 800/2008, da Comisión, do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do tratado.
De acordo con este marco legal, por medio desta orde establécense as bases reguladoras das axudas para a promoción, modernización, dimensionamento e consolidación do asociacionismo agrario para o período 2007-2013, e convócanse para o ano 2009.
Por todo o exposto, e de acordo co establecido no artigo 30.1º 3 do Estatuto de autonomía de Galicia e, no uso das facultades que me confire a Lei 9/2007, do 13 de xuño (DOG nº 121, do 25 de xuño), de subvencións de Galicia, así como no uso das competencias que me confire a Lei 1/1983, do 22 de febreiro (DOG nº 23, do 21 de marzo), modificada pola Lei 11/1998, reguladora da Xunta e da súa Presidencia,
DISPOÑO:
Artigo 1º.-Obxecto e ámbito de aplicación.
Esta orde ten por obxecto establecer as bases reguladoras das axudas ás cooperativas agrarias, cooperativas de explotación comunitaria da terra e sociedades agrarias de transformación, en diante (SAT), e ás entidades representativas delas, que desenvolvan a súa actividade e que estean domiciliadas na Comunidade Autónoma de Galicia, para a promoción, modernización e dimensionamento do asociacionismo agrario, e convocalas para o ano 2009 en réxime de concorrencia competitiva. As bases reguladoras publicaranse na páxina web oficial da Consellería do Medio Rural:
http://mediorural.xunta.es/
Artigo 2º.-Liñas de axuda.
Esta orde establece as seguintes liñas de axuda, estruturadas nas seguintes seccións:
1. Sección primeira: axudas para o fomento do asociacionismo, modernización e dimensionamento das entidades asociativas agrarias cuxa finalidade sexa desenvolver actividades na fase de produción agraria.
2. Sección segunda: axudas para o fomento, modernización e dimensionamento das entidades asociativas agrarias, cuxa finalidade sexa a transformación e/ou comercialización.
3. Sección terceira: axudas de apoio á modernización da xestión empresarial das entidades asociativas agrarias.
4. Sección cuarta: axudas ás organizacións representativas das cooperativas agrarias galegas.
Artigo 3º.-Definicións.
Para os efectos desta orde entenderase por:
1. Explotación agraria: o conxunto de bens e dereitos organizados empresarialmente polo seu titular no exercicio da actividade agraria, primordialmente, con fins de mercado, e que constitúe en si mesma unha unidade técnico-económica.
2. Titular de explotación: a persoa física ou xurídica que exerce a actividade agraria organizando os bens e dereitos integrantes da explotación con criterios empresariais e asumindo os riscos e responsabilidades civil, social e fiscal que poidan derivar da xestión da explotación.
3. Actividade agraria ou actividades na fase de produción agraria: para os efectos desta orde e sen prexuízo da definición de actividade agraria dada pola Lei 19/1995, do 4 de xullo (BOE nº 159, do 5 de xullo), de modernización de explotacións agrarias, entenderase como tal o conxunto de traballos que se requiren para a obtención de produtos agrícolas e gandeiros, todo isto de acordo coas directrices comunitarias sobre axudas estatais ao sector agrario e forestal para o período 2007/2013 (2006/C 319/01). Así mesmo, considerarase como actividade agraria a venda directa por parte do agricultor/a da produción propia sen transformación, dentro da explotación, en mercados municipais ou en lugares que non sexan establecementos comerciais permanentes.
4. Actividade de transformación e comercialización: transformación dun produto agrícola, calquera operación efectuada sobre el en que o produto resultante sexa tamén un produto agrícola, exceptuando as actividades realizadas na explotación que sexan necesarias para preparar un animal ou un produto vexetal para a súa primeira venda. Polo tanto, a transformación de produtos agrícolas incluídos no anexo I do Tratado constitutivo da Comunidade Europea e a súa conversión en produtos non comprendidos nel queda fóra do ámbito de aplicación desta norma; entenderase por «comercialización dun produto agrícola» a tenza ou exposición do produto con vistas á súa venda, a súa posta en venda, a súa entrega ou calquera outra modalidade de colocación no mercado, coa excepción da primeira venda por parte do produtor primario a revendedores ou transformadores e calquera actividade para preparar un produto para a dita primeira venda.
5. Traballador/a agrario/a: persoa física que acredite a alta no réxime especial agrario da Seguridade Social ou no réxime especial de traballadores por conta propia ou autónomos, en función da súa actividade agraria.
6. Agricultor/a mozo/a: a persoa que teña cumpridos os dezaoito anos e non cumprise os corenta anos e exerza ou pretenda exercer a actividade agraria.
7. Fusión de entidades asociativas: unión de varias entidades para constituír unha nova, ou ben absorción dunha ou varias entidades por parte dunha entidade xa existente. En ambos os casos as entidades fusionadas ou absorbidas quedarán disoltas, aínda que non entrarán en liquidación, pasando o seu patrimonio e socios á nova entidade, que se subrogará nos dereitos e obrigas das entidades disoltas.
8. Integración: unión de varias entidades para formar unha nova entidade de 2º ou ulterior grao.
9. Empresa: toda entidade, independentemente da súa forma xurídica, que exerza unha actividade económica
10. Pequena e mediana empresa (PEME) : aquelas empresas que ocupan menos de 250 persoas e cuxo volume de negocios anual non excede os 50 millóns de euros ou cuxo balance xeral anual non excede os 43 millóns de euros.
11. Dentro da categoría das PEME, defínese:
a) Pequena empresa: unha empresa que ocupa menos de 50 persoas e cuxo volume de negocios anual ou cuxo balance xeral anual non supera os 10 millóns de euros.
b) Microempresa: empresa que ocupa menos de 10 persoas e cuxo volume de negocios anual ou cuxo balance xeral anual non supera os 2 millóns de euros.
12. Empresa intermedia: aquelas empresas que non estean recollidas na definición de PEME e que teñan menos de 750 empregados ou un volume de negocios inferior a 200 millóns de euros.
Sección primeira
Axudas para o fomento do asociacionismo, modernización
e dimensionamento das entidades asociativas agrarias
cuxa finalidade sexa desenvolver actividades na fase
de produción agraria
Artigo 4º.-Obxecto.
O obxecto desta sección é o de fomentar o dimensionamento das explotacións agrarias para favorecer un maior equilibrio dos seus factores de produción, unha maior concentración dos recursos produtivos, en especial a base territorial e a man de obra, conducentes a unha maior produtividade, eficiencia produtiva e melloras ambientais, así como unha mellora das condicións de traballo na actividade agraria.
Artigo 5º.-Beneficiarios.
Poderán ser beneficiarios das axudas nesta sección.
1. As cooperativas agrarias, cooperativas de explotación comunitaria da terra e SAT, que acrediten ser titulares de explotación agraria.
2. As cooperativas agrarias e SAT, que teñan como obxecto social prioritario desenvolver actividades na fase de produción agraria.
As entidades deberán proceder ou estar en trámite dun proceso de nova constitución, dun proceso de fusión, ou ben ampliar o seu capital social ou activos fixos admitindo novos socios, e non ter recibido axuda polo mesmo proceso.
O proceso de nova constitución, fusión ou ampliación do capital social ou activos fixos admitindo novos socios, ten que se ter levado a cabo nos tres últimos anos. Para estes efectos considéranse como referencia inicial a data de inicio da actividade ou ben a data en que se fixo efectivo o proceso de que se trate, e a data de fin a do remate do prazo de solicitude da convocatoria correspondente a cada ano.
Artigo 6º.-Requisitos e obrigas comúns dos beneficiarios da sección primeira.
As entidades beneficiarias deberán cumprir cos seguintes requisitos:
1. Xustificar o interese ou necesidade da constitución de novas entidades asociativas, a realización de procesos de fusión ou integración asociativa e a ampliación do seu capital social, a través dos correspondentes estudos socioeconómicos, estudos técnicos, económicos ou de viabilidade e, se é o caso, balances de fusión, programa de investimentos e actividades ou calquera outro informe que se considere de relevancia; en todo caso, realizados polos correspondentes técnicos ou equipos técnicos competentes.
2. As achegas económicas derivadas dos procesos recollidos no punto anterior teñen que ser dedicadas aos conceptos subvencionables contidos no artigo 9º desta orde.
3. Comprometerse a exercer a actividade agraria durante polo menos cinco anos contados desde a data en que os investimentos estean finalizados, ou do inicio da actividade, de ser o caso. Así mesmo, as entidades beneficiarias deberán destinar os bens ao fin concreto para o cal se concedeu a subvención, por un período que nunca será inferior a cinco anos no caso dos bens inscritibles en rexistro público, nin inferior a dous para o resto de bens e, en todo caso, nunca antes do seu período de amortización, salvo por causa técnica xustificada e acreditada documentalmente, en concordancia co artigo 29 parágrafo 4º da Lei 9/2007, do 13 de xuño (DOG nº 121, do 25 de xuño), de subvencións de Galicia. No caso de bens inscritibles nun rexistro público, deberá facerse constar na escritura pública esta circunstancia, así como o importe da subvención concedida, estes extremos deberán ser obxecto de inscrición no rexistro público correspondente.
4. Cumprir as normas mínimas en materia de ambiente, hixiene e benestar dos animais, de conformidade coa normativa comunitaria, nacional e autonómica.
5. Só serán auxiliables os investimentos que se realicen con posterioridade á data de presentación da solicitude de axuda, sempre e cando recaia resolución aprobatoria da axuda sobre os ditos investimentos.
6. No caso de instalacións fixas e construcións, non se admitirán como subvencionables os investimentos realizados ou iniciados con anterioridade á confirmación por escrito por parte desta consellería de que o proxecto cumpre as condicións de subvencionabilidade establecidas na normativa, co fin de autorizar o inicio dos investimentos. Se os investimentos se iniciasen antes de cumprir este requisito, non se concederán axudas ao conxunto do proxecto presentado.
a) Para estes efectos, considerarase como inicio do investimento o comezo do traballo de construción ou o primeiro compromiso que obriga legalmente á realización dos investimentos.
b) No entanto, non se considerará inicio do investimento a realización do proxecto ou estudos de viabilidade previos, que serán subvencionables se están realizados con posterioridade á publicación desta orde e cumpren o resto dos requisitos establecidos.
c) Tampouco se considerará inicio do investimento, no caso das entidades procedentes de nova constitución, os gastos de asesoramento relacionados coa elaboración de estatutos, gastos de tramitación, gastos notariais e demais gastos administrativos iniciais, que serán subvencionables se están realizados nos últimos doce meses anteriores á solicitude de axuda ao abeiro desta orde, e cumpren o resto dos requisitos establecidos nela.
7. No caso de cooperativas agrarias e SAT que teñan como obxecto social prioritario desenvolver actividades na fase de produción agraria, recollidas no punto 2 do artigo 5º, deberán acreditar, por medio da documentación correspondente, que levan a cabo actividades na fase de produción agraria.
8. Para a concesión das axudas teranse en conta as restricións de produción e as limitacións de apoio comunitario que existan de acordo coas organizacións comúns de mercado da Unión Europea. Non se concederán axudas que contraveñan prohibicións ou restricións establecidas nelas.
Artigo 7º.-Requisitos específicos para as entidades procedentes de fusión.
1. Ratificar, nas respectivas asembleas xerais, o acordo de fusión aprobado polos respectivos consellos reitores.
Artigo 8º.-Requisitos específicos para as entidades de nova constitución ou que realicen ampliación de capital e activos fixos admitindo novos socios.
1. Os agricultores e gandeiros que constitúan unha nova entidade ou sexan admitidos como socios dunha entidade asociativa deben:
a) Ser maiores de idade e non ter os 55 anos cumpridos na data en que alcancen a condición efectiva de socios.
b) Ser titulares de explotación agraria, traballadores agrícolas ou ben acreditar estar directamente relacionados co sector agrario.
c) Permanecer na entidade asociativa durante un mínimo de 5 anos, e comunicar a baixa cun mínimo de 12 meses de antelación, de ser o caso. A entidade asociativa no caso de aceptala queda obrigada a incorporar a outro socio no seu lugar, no prazo dun ano, ou a devolver a subvención concedida.
d) Comprometerse a exercer a actividade agraria obxecto da axuda, por un período de polo menos cinco anos desde a data da súa concesión.
2. As persoas xurídicas que constitúan unha nova entidade ou sexan admitidas como socias dunha entidade asociativa deben:
a) Ser titulares de explotación agraria, ou ben acreditar estar directamente relacionadas co sector agrario.
b) Permanecer na entidade asociativa durante un mínimo de 5 anos, e comunicar a baixa cun mínimo de 12 meses de antelación, de ser o caso. A entidade asociativa no caso de aceptala queda obrigada a incorporar a outro socio no seu lugar, no prazo dun ano, ou a devolver a subvención concedida.
c) Comprometerse a exercer a actividade agraria obxecto da axuda, por un período de polo menos cinco anos desde a data da súa concesión.
Artigo 9º.-Conceptos subvencionables e contía económica.
1. Conceptos subvencionables:
Os investimentos derivados das actuacións recollidas nesta sección, irán dirixidos a mellorar o rendemento global das explotacións agrarias, e englobaranse nos seguintes conceptos:
a) Construción e/ou adquisición de inmobles, incluída a compra de terreos ata un investimento máximo do 10% do total dos gastos do conxunto da operación.
b) Equipamento e instalacións.
c) Investimentos orientados á reordenación das instalacións para unha reconversión e/ou diversificación do sistema produtivo.
d) Os custos xerais vinculados aos gastos recollidos nos puntos anteriores, en honorarios de arquitectos, enxeñeiros e asesores, estudos técnico-económicos de viabilidade e adquisición de patentes e licenzas.
e) Equipamento informático, incluídos programas.
f) Gastos de asesoramento relacionados coa elaboración de estatutos, gastos de tramitación, gastos notariais e demais gastos administrativos iniciais.
g) Estudos de viabilidade previos, estudos socioeconómicos, balances de fusión, programas de investimentos e actividades e outros informes que sexa necesario realizar para avalar a constitución de novas entidades asociativas, ou os procesos de fusión que se pretenden levar a cabo.
2. Contía económica das axudas:
2.1. A intensidade das axudas recollidas nesta sección será, con carácter xeral, do 40%, e do 50% nas zonas desfavorecidas, definidas no artigo 36 letra a) do Regulamento CEE 1698/2005, do 20 de setembro (DO L 277, do 21 de outubro), agás nas axudas recollidas nas alíneas f) e g) do punto 1 deste artigo, nas que será do 80%. As axudas non superarán os seguintes límites máximos:
a) 15.000  de subvención por cada explotación e socio constituínte, ou que se incorpore a unha cooperativa de explotación comunitaria da terra ou SAT que acredite ser titular de explotación, recollidas no número 1 do artigo 5º, coa finalidade de desenvolver a actividade nunha única unidade de produción. Cando estas entidades asociativas sexan propietarias e titulares da maioría do conxunto do capital de explotación e das instalacións básicas necesarias para o funcionamento do seu sistema produtivo, a subvención poderá acadar ata 25.000  por explotación fusionada.
b) 3.000  de subvención por cada explotación e socio constituínte ou que se incorpore nunha entidade asociativa que teña como obxecto prioritario desenvolver actividades na fase de produción agraria ou que acredite ser titular de explotación, e que non comporte a fusión das explotacións socias.
d) A contía da subvención para custos xerais recollidos na alínea d) do punto 1 deste artigo terá os seguintes límites máximos:
i. Estudos técnico-económicos: ata un máximo de 2.000  de subvención. Cando a dimensión da operación e a complexidade da análise sexan elevadas, a subvención máxima poderá chegar ata un máximo de 2.500 euros.
ii. Honorarios de proxecto: o investimento auxiliable máximo será do 3% do orzamento do proxecto en obra civil.
iii. Dirección e certificación final de obra: o investimento auxiliable máximo será do 2% do orzamento do proxecto en obra civil.
2.2. A contía das axudas concedidas nesta sección non superará o 50% do capital social e activos fixos da entidade beneficiaria, nin o 50% do importe das achegas dos novos socios en forma de achegas ao capital social e cotas de ingreso, se é o caso.
Artigo 10º.-Documentación común para os beneficiarios da sección primeira.
A documentación común que é necesario presentar para poder optar a esta liña de axudas é a que de seguido se relaciona:
1. Memoria técnica da entidade solicitante, asinada polo presidente, que conteña, polo menos, os seguintes aspectos:
a) Descrición detallada da entidade asociativa (número de socios, capital social, capital de explotación, instalacións, outros activos, actividades que desenvolve, etc...).
b) Composición e membros do consello reitor e data da súa elección.
c) Relación nominal de socios da entidades solicitantes, así como da entidade resultante, de ser o caso.
d) No caso das cooperativas agrarias e SAT que teñan como obxecto social prioritario desenvolver actividades na fase de produción agraria, recollidas no punto 2 do artigo 5º, deberán acreditar na súa memoria técnica que a actividade desenvolvida e os investimentos obxecto de subvención están directamente relacionados coa fase de produción agraria.
2. Plan de investimentos, que de modo detallado inclúa os conceptos e o seu importe, con IVE desagregado, así como a previsión do seu financiamento.
3. Orzamento ou facturas pro forma dos investimentos, actividades e gastos que se van realizar.
4. Estudo de viabilidade técnico-económico que avale o interese da constitución de novas entidades asociativas, da realización de procesos de fusión ou da ampliación do seu capital social que se pretende levar a cabo, así como dos investimentos que se vaian desenvolver. O estudo constará dunha análise técnica e outra económica sobre a viabilidade dos investimentos que se vaian realizar en relación cos obxectivos que se pretenden acadar.
5. Identificación e cualificación dos técnicos ou equipos técnicos realizadores dos anteriores estudos e informes, mediante copia cotexada do DNI e documentación acreditativa da súa titulación académica.
Os anteditos técnicos ou equipos técnicos deberán ser formalmente independentes das entidades solicitantes, e competentes na materia obxecto do estudo ou informe. Para estes efectos considerarase que a parte técnica dos estudos ou informes deberá ser elaborada por técnicos con titulación universitaria no ámbito agronómico.
6. No caso de construcións e/ou instalacións fixas, presentarase memoria, anteproxecto ou proxecto que inclúan como mínimo unha desagregación do investimento por unidades de obra, o seu custo unitario e os planos necesarios para a súa definición. Ademais, no caso de novas construcións, presentarase licenza de obra ou, no seu defecto, copia cotexada da súa solicitude e xustificación documental da cualificación urbanística do terreo en que se pretende construír.
7. No caso de adquisición de inmobles ou compra de terreo, presentarase certificado de taxación asinado por taxador independente, debidamente acreditado, acompañado de plano de localización e referencia do Sistema de Información Xeográfica de Parcelas Agrícolas (Sixpac).
8. As entidades asociativas que soliciten axudas para investimentos en instalacións xa existentes, presentarán copia cotexada da licenza municipal de actividade ou documentación acreditativa equivalente.
9. No caso de realizar investimentos en adquisición de terreos deberá presentarse o proxecto de investimentos subvencionables derivados do proceso de dimensionamento que se pretende desenvolver. Para estes efectos presentaran o estudo técnico das melloras solicitadas e/ou aprobadas ao abeiro doutras liñas de axuda de apoio ás actividades na fase de produción, para a avaliación económica do conxunto da operación.
10. No caso de solicitar axuda para investimentos coma os descritos nas alíneas f) e g) do punto 1 do artigo 9º, declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante os tres últimos anos incluído o ano desta convocatoria, segundo o modelo que figura no anexo XII.
11. No caso de novas entidades que presenten por primeira vez solicitudes de axuda, copia cotexada da escritura de constitución e inscrición rexistral. No caso de que a entidade se atope en fase de constitución, presentarase a composición da comisión promotora e compromiso de presentar a documentación que acredite a constitución efectiva no prazo de 4 meses contados desde a data de fin do prazo de presentación de solicitudes da convocatoria correspondente. Neste caso a concesión da axuda quedará condicionada á constitución efectiva da entidade.
Artigo 11º.-Documentación específica para entidades procedentes dun proceso de fusión.
1. A memoria técnica descrita no punto 1 do artigo 10º incluirá ademais:
a) Descrición detallada de cada unha das entidades asociativas participantes (número de socios, capital social, capital de explotación, instalacións, outros activos, actividades que desenvolve, etc.).
b) Composición e membros do consellos reitores das diferentes entidades asociativas participantes e data da súa elección.
2. Copia cotexada do convenio previo da fusión; en caso de non dispoñer deste documento no momento da solicitude, presentarase compromiso de achegala nun prazo non superior a tres meses contados a partir da data da fin de prazo de presentación de solicitudes de cada convocatoria.
3. Copia cotexada dos informes e balances de fusión.
4. Certificación das actas das respectivas asembleas xerais onde se aproba o proxecto de fusión.
5. Certificación do rexistro oficial correspondente conforme se levou a cabo o proceso de fusión.
6. No caso de non dispor no momento da solicitude dos informes e balances de fusión, das actas das respectivas asembleas xerais onde se aproba o proxecto de fusión ou das certificacións do rexistro oficial conforme se levou a cabo o proceso de fusión, presentarase compromiso de achegar esta documentación nun prazo de tres meses a partir da data da inscrición no rexistro correspondente, e como data límite a da solicitude do pagamento final da axuda.
Artigo 12º.-Documentación específica para as entidades de nova constitución ou que realicen ampliación de capital e activos fixos admitindo novos socios.
1. A memoria técnica descrita no punto 1 do artigo 10º incluirá ademais:
a) No caso de estar en fase de constitución, composición da comisión promotora e data da súa constitución.
2. Identificación dos socios que constitúen a nova entidade, ou son admitidos nunha entidade xa existente:
a) No caso de persoas físicas copia cotexada do DNI dos interesados, coa data de nacemento perfectamente lexible. Se procedesen de comunidades de bens, sociedades civís ou figuras equivalentes, presentarán ademais copia cotexada da escritura da súa constitución.
b) No caso de persoas xurídicas copia cotexada do CIF e dos seus estatutos.
3. No caso de ampliacións de capital por admisión de novos socios, copia cotexada das solicitudes de admisión como socios, efectuadas polos agricultores e gandeiros interesados.
4. No caso de ampliacións de capital por admisión de novos socios, certificación do secretario da cooperativa ou SAT, co visto e prace do seu presidente, na que consten a admisión, a condición de socio en que queda admitido e as achegas económicas en forma de achegas ao capital social e cotas de ingreso, de ser o caso, que deben realizar para adquirir a condición de socios, así como o carácter con que as devanditas achegas quedarán incorporadas, segundo o anexo X.
5. Copia cotexada da documentación que acredite que o novo socio ten explotación agraria ou que está directamente relacionado co sector agrario.
6. Compromiso de permanencia na cooperativa ou SAT polo menos durante 5 anos, asinado por cada interesado, segundo o anexo XIII.
Artigo 13º.-Criterios de valoración.
Para a selección das solicitudes que se vaian aprobar, teranse en conta os seguintes criterios:
1. Atendendo á súa importancia socieconómica:
a) Segundo o número de cooperativas ou SAT que participen nos procesos de integración ou fusión:
i. 4 ou máis entidades: 10 puntos.
ii. 3 entidades: 8 puntos.
iii. 2 entidades: 6 puntos.
b) Segundo a media do importe das achegas económicas dos socios á entidade:
i) Máis de 4.000 : 3 puntos.
ii) De 2.000 a 4.000 : 2 puntos.
iii) Menos de 2.000 : 1 punto.
c) Solicitudes que comportan investimentos para fomentar a diversificación produtiva: 5 puntos.
2. Atendendo á súa localización:
a) Zona de montaña: 10 puntos.
b) Outras zonas desfavorecidas: 5 puntos.
3. Polo nº de socios mozos e/ou mulleres constituíntes ou que se incorporen á entidade:
a) 4 ou máis: 5 puntos.
b) 3: 3 puntos.
c) 2: 2 puntos.
4. Pola porcentaxe de mulleres que sexan membros do consello reitor da entidade:
a) Maior ou igual ao 50%: 5 puntos.
b) Entre o 40 e o 50%: 3 puntos.
Artigo 14º.-Xustificación e pagamento da axuda.
1. As subvencións concedidas faranse efectivas mediante pagamentos nominativos a favor dos beneficiarios, unha vez que acepten expresamente a subvención nos termos en que se lles concedeu e acrediten as actividades, investimentos e gastos realizados, de acordo co que se especifica no texto desta orde e na correspondente resolución de concesión.
2. Para a xustificación da axuda concedida é necesario que as entidades asociativas beneficiarias presenten a seguinte documentación:
a) Comunicación de realización dos investimentos, segundo o modelo do anexo XVI.
b) Facturas orixinais e demais documentos de valor probatorio equivalente con validez no tráfico xurídico mercantil ou con eficacia administrativa, que xustifiquen os gastos e investimentos realizados. Tamén se achegarán transferencia bancaria, certificación ou calquera outro documento, orixinal ou cotexado, que acredite fidedignamente o seu pagamento efectivo. Non se admitirán procedementos de financiamento mediante leasing ou renting.
c) No caso de investimentos en construcións, para o pagamento final presentarase copia cotexada da licenza de obras e copia cotexada da licenza de actividade municipal ou documentación equivalente.
d) Para os investimentos en compra de bens inmobles, presentarase o documento notarial de compravenda do terreo ou edificación que corresponda, xunto co xustificante da liquidación bancaria do seu importe.
e) Declaración do conxunto das axudas solicitadas para o mesmo proxecto, segundo o modelo de anexo XI.
f) Declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante os tres últimos anos, incluído o ano desta convocatoria, segundo o modelo que figura no anexo XII, de ser o caso.
g) Calquera outra documentación adicional de carácter complementario que se indique expresamente na resolución de concesión da subvención e que se considere necesaria para a xustificación, seguimento e control destas axudas.
3. O pagamento da subvención realizarase logo de xustificación polo beneficiario, nos termos recollidos neste artigo, coa presentación previa de solicitude de pagamento, segundo o modelo do anexo XVII. Producirase a perda do dereito ao cobramento total ou parcial da subvención no suposto de falta de xustificación ou concorrencia dalgunha das causas previstas no artigo 33 da Lei 9/2007, do 13 de xuño, (DOG nº 121, do 25 de xuño), de subvencións de Galicia.
4. Poderanse efectuar pagamentos parciais á conta se o beneficiario da axuda xustifica un investimento parcial respecto da subvención concedida, de acordo co punto 6º do artigo 31 da Lei 9/2007, do 13 de xuño (DOG nº 121, do 25 de xuño), de subvencións de Galicia.
5. O beneficiario deberá xustificar o investimento conforme a anualización establecida na resolución de concesión e poderá solicitar os correspondentes pagamentos da axuda.
6. Os pagamentos anteriores ao pagamento final terán o carácter de pagamentos parciais. Cando se tramite un pagamento parcial, se o solicitante é beneficiario dunha axuda total superior a 30.050  deberá presentar, con anterioridade ao pagamento da axuda, unha garantía constituída por seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que deberá acadar como mínimo ata os dous meses seguintes ao remate do prazo de xustificación previsto na resolución de concesión.
A garantía deberá cubrir o importe dos pagamentos fraccionados xunto cos xuros destes, calculados ao tipo de xuro legal do diñeiro vixente no momento da concesión e polo prazo que medie entre a data da solicitude de pagamento e como mínimo aquela en que se cumpran dous meses da do remate do prazo de xustificación previsto na resolución de concesión. As garantías serán liberadas unha vez comprobada a realización da actividade ou proxecto para o que se concedeu a subvención.
Sección segunda
Axudas para o fomento, modernización e dimensionamento das entidades asociativas agrarias, cuxa finalidade sexa
de transformación e/ou comercialización
Artigo 15º.-Obxecto.
O obxecto desta sección é a de fomentar estruturas empresariais con dimensión suficiente, modernas e competitivas, que permitan unha óptima adaptación das producións en concepto de calidade, ordenación e concentración da oferta, ás modernas e dinámicas demandas do mercado. No proceso de modernización é necesario un forte impulso á innovación, a introdución de novas tecnoloxías e a adaptación e modernización nas materias de calidade alimentaria e ambiental.
Artigo 16º.-Beneficiarios.
Poderanse acoller ás axudas reguladas nesta seción as cooperativas agrarias e sociedades agrarias de transformación (SAT) que leven a cabo actividades de transformación e/ou comercialización de produtos agrarios, incluídos no anexo I do Tratado constitutivo da Comunidade Europea, e que cumpran as seguintes condicións:
1. Poderán ser beneficiarias aquelas entidades que, nos tres últimos anos, procedan, pretendan levar a cabo ou estean en trámite dun proceso de nova constitución, dun proceso de fusión, dun proceso de integración en entidades de segundo ou ulterior grao, ou ben amplíen o seu capital social ou activos fixos admitindo novos socios, sempre e cando non recibisen ningunha axuda polo mesmo proceso, coa única excepción de solicitudes sobre investimentos de contratación de persoal.
2. O proceso de nova constitución, fusión, integración en entidades de segundo ou ulterior grao, ou ampliación do capital social ou activos fixos admitindo novos socios, ten que se ter levado a cabo nos tres últimos anos. Para estes efectos considéranse como referencia inicial a data de inicio da actividade ou ben a data en que se fixo efectivo o proceso de nova constitución, fusión, integración, ou ampliación de capital social ou activos fixos admitindo novos socios, e a data de remate a de presentación de solicitude correspondente a cada ano.
3. Que se constitúan en comarcas ou sectores onde o asociacionismo estea pouco desenvolvido e con baixa capacidade para afrontar actividades de transformación e/ou comercialización.
4. As ditas entidades deben estar incluídas nas seguintes categorías, segundo a definición dada no artigo 3º desta orde:
a) Categoría de microempresa, pequena ou mediana empresa (PEME).
b) Empresas intermedias.
Artigo 17º.-Requisitos e obrigas comúns dos beneficiarios.
1. Xustificar o interese ou necesidade da constitución de novas entidades asociativas, a realización de procesos de fusión ou integración asociativa e a ampliación do seu capital social ou activos fixos, a través dos correspondentes estudos socioeconómicos, estudos técnico-económicos de viabilidade e, se é o caso, balances de fusión, programa de investimentos e actividades ou calquera outro informe que se considere de relevancia; en todo caso, realizados polos correspondentes técnicos ou equipos competentes.
2. Nas contratacións de persoal especializado, con titulación universitaria ou ben titulados de FP de grao superior, cumpriranse os seguintes requisitos:
a) Contratación de carácter indefinido e compromiso de manter o posto de traballo un ano máis do período subvencionado.
b) Acreditar as funcións de dinamización do posto de traballo no proxecto de fusión, integración ou diversificación produtiva e que xeren a creación neta de emprego na entidade.
c) No caso de contratación con base en actividades de diversificación produtiva, xustificarase o seu interese segundo a dimensión, importancia socieconómica e complexidade da nova actividade.
d) As rescisións dos contratos laborais dos postos de traballo subvencionados deben ser cubertos nun período inferior a dous meses.
3. Para a concesión e/ou pagamento das axudas, os investimentos solicitados deberán mellorar o rendemento global da empresa solicitante. Para eses efectos, deben acreditar algún dos obxectivos seguintes:
a) Aumentar a competitividade da empresa.
b) Reducir os custos.
c) Aumentar o valor engadido.
d) Reducir o impacto ambiental.
e) Mellorar a rastrexabilidade e seguridade alimentaria.
f) Diversificar as producións e/ou os mercados.
g) Mellorar a calidade das producións.
h) Implantar novos produtos, procesos ou tecnoloxías.
i) Mellorar a comercialización das producións.
4. Na memoria que vaia coa solicitude de axuda xustificarase expresamente e de forma razoada en que medida os investimentos contribúen a alcanzar algún dos obxectivos sinalados anteriormente.
5. Os investimentos deben cumprir a normativa comunitaria aplicable en materia de ambiente, sanidade e, de ser o caso, benestar animal, o que vincula as entidades cos seguintes requisitos:
a) Non se concederán axudas a solicitantes que presenten proxectos relativos á reordenación e acondicionamento de instalacións xa existentes, que non acrediten dispoñer de licenza de actividade e rexistro sanitario, así como, se é o caso, que non cumpran a normativa de benestar animal, ou a relativa a elaboración de produtos para alimentación animal.
b) Non se pagarán axudas a beneficiarios que non acrediten, tras a execución dos investimentos, dispoñer de licenza de actividade e rexistro sanitario actualizados ou vixentes, así como, se é o caso, cumprir a normativa de benestar animal ou a relativa á elaboración de produtos para alimentación animal. Esta acreditación non será exixida no caso de que os investimentos previstos, dadas as súas características, non supoñan unha alteración das actividades da empresa que afecten a licenza ou rexistro sanitario vixente, ou alteren as condicións relativas ao benestar animal ou á elaboración de produtos para alimentación animal.
c) A resolución de concesión indicará, se é o caso, expresamente, as acreditacións referidas que será necesario presentar para o pagamento da axuda.
6. Non se concederán axudas a empresas en crise:
a) No caso de empresas intermedias, de acordo coa definición e condicións establecidas nas directrices comunitarias sobre as axudas estatais de salvamento e de reestruturación de empresas en crise (2004/C244/02).
b) No caso das pequenas ou medianas empresas, aquelas que entren dentro da categoría de empresas en crise, de acordo coa definición do artigo 1, punto 7º do Regulamento (CE) 800/2008, da Comisión, do 6 de agosto (DOUE L 214, do 9 de agosto). Tampouco poderán ser beneficiarias aquelas pequenas e medianas empresas que estean suxeitas a unha orde de recuperación pendente tras unha decisión da comisión que teña declarado unha axuda ilegal e incompatible co mercado común.
c) En ningún caso, se concederán axudas ás empresas sometidas a un procedemento de quebra, insolvencia ou concursal.
d) En todo caso, para verificar o cumprimento destes requisitos, as empresas presentarán coa solicitude de axuda unha declaración de non se encontraren en situación de crise conforme a normativa comunitaria, así como, fotocopia dos balances e contas de explotación dos tres últimos anos.
7. O beneficiario deberá achegar unha contribución financeira exenta de calquera apoio público de, como mínimo, un 25% dos custos subvencionables, mediante recursos propios ou mediante financiamento externo. Con ese fin, na solicitude de axuda e na de pagamento o beneficiario deberá incluír unha declaración expresa sobre a orixe dos fondos utilizados para financiar os investimentos.
8. Só serán auxiliables os investimentos que se realicen con posterioridade á data de presentación da solicitude de axuda, sempre e cando recaia resolución aprobatoria da axuda sobre os ditos investimentos.
9. No caso de instalacións fixas e construcións, non se admitirán como subvencionables os investimentos realizados ou iniciados con anterioridade á confirmación por escrito por parte desta consellería de que o proxecto cumpre as condicións de subvencionabilidade establecidas na normativa, co fin de autorizar o inicio dos investimentos. Se os investimentos se iniciasen antes de cumprir este requisito, non se concederán axudas ao conxunto do proxecto presentado.
a) Para estes efectos, considerarase como inicio do investimento o comezo do traballo de construción ou o primeiro compromiso que obriga legalmente á realización dos investimentos.
b) No entanto, non se considerará inicio do investimento a realización do proxecto ou estudos de viabilidade previos, que serán subvencionables se están realizados con posterioridade á publicación desta orde e cumpren o resto dos requisitos establecidos.
c) Tampouco se considerarán inicio do investimento, no caso das entidades procedentes de nova constitución, os gastos de asesoramento relacionados coa elaboración de estatutos, gastos de tramitación, gastos notariais e demais gastos administrativos iniciais, que serán subvencionables se están realizados nos últimos doce meses anteriores á solicitude de axuda ao abeiro desta orde, e cumpren o resto dos requisitos establecidos nela.
10. Para a concesión das axudas teranse en conta as restricións de produción e as limitacións de apoio comunitario que existan de acordo coas organizacións comúns de mercado da Unión Europea. Non se concederán axudas que contraveñan prohibicións ou restricións establecidas nelas.
11. A entidade solicitante de axuda comprométese a exercer a actividade obxecto de axuda durante polo menos cinco anos contados desde a data en que os investimentos estean finalizados, ou do inicio da actividade, de ser o caso.
Así mesmo, as entidades beneficiarias deberán destinar os bens ao fin concreto para o cal se concedeu a subvención, por un período que nunca será inferior a cinco anos no caso dos bens inscritibles en rexistro público, nin inferior a dous para o resto de bens e, en todo caso, nunca antes do seu período de amortización, salvo por causa técnica xustificada e acreditada documentalmente, en concordancia co artigo 29 parágrafo 4º da Lei 9/2007, do 13 de xuño (DOG nº 121, do 25 de xuño), de subvencións de Galicia.
No caso de bens inscritibles nun rexistro público, deberá facerse constar na escritura pública esta circunstancia, así como o importe da subvención concedida, debendo ser obxecto estes extremos de inscrición no rexistro público correspondente.
12. Non se concederán axudas a investimentos en construción de novas superficies cubertas ou ampliación das existentes, nin aos seus investimentos relacionados, se non se achega coa solicitude e nos prazos establecidos a licenza de obras correspondente. De non dispor da correspondente licenza de obras, acreditará a súa solicitude e tramitación, así como a cualificación urbanística da parcela en que se pretende construír.
Artigo 18º.-Requisitos e obrigas das entidades derivadas de procesos de integración ou fusión.
1. As entidades asociativas resultantes comprométense a:
a) Elaborar unha memoria técnica descritiva de cada unha das entidades que acorden a súa integración ou fusión.
b) Manter a integración e a súa actividade durante un período mínimo de 5 anos.
c) Presentar copia cotexada do balance, conta de resultados, programa de actividades e calquera outra documentación que se requira, durante os cinco exercicios seguintes ao inicio da actividade da entidade resultante, se así lle é requirida.
Artigo 19º.-Requisitos e obrigas nas entidades de nova constitución ou que realicen ampliacións de capital e activos fixos por admisión de novos socios.
1. Os agricultores e gandeiros que constitúan unha nova entidade ou sexan admitidos como socios dunha entidade asociativa deben:
a) Ser maiores de idade e non ter os 55 anos cumpridos na data en que acaden a condición efectiva de socios.
b) Ser titulares de explotación agraria, traballadores agrícolas ou ben acreditar estar directamente relacionados co sector agrario.
c) Permanecer na entidade asociativa durante un mínimo de 5 anos, e comunicar a baixa cun mínimo de 12 meses de antelación, de ser o caso. A entidade asociativa no caso de aceptala queda obrigada a incorporar a outro socio no seu lugar, no prazo dun ano, ou a devolver a subvención concedida.
d) Comprometerse a exercer a actividade obxecto da axuda, por un período de, polo menos, cinco anos desde a data da súa concesión.
2. As persoas xurídicas que constitúan unha nova entidade ou sexan admitidas como socios dunha entidade asociativa deben:
a) Ser titulares de explotación agraria, ou ben acreditar estar directamente relacionadas co sector agrario.
b) Permanecer na entidade asociativa durante un mínimo de 5 anos, e comunicar a baixa cun mínimo de 12 meses de antelación, de ser o caso. A entidade asociativa no caso de aceptala queda obrigada a incorporar a outro socio no seu lugar, no prazo dun ano, ou a devolver a subvención concedida.
c) Comprometerse a exercer a actividade obxecto da axuda, por un período de polo menos cinco anos desde a data da súa concesión.
Artigo 20º.-Conceptos subvencionables.
1. Considéranse subvencionables, con carácter xeral, as actuacións que no ámbito da transformación, e da comercialización dos produtos enumerados no anexo I do Tratado constitutivo da Comunidade Europea, e que persigan os seguintes obxectivos: sustentabilidade dos recursos naturais, mellorar o rendemento e desenvolvemento económico, fomentar os produtos de calidade diferenciada e ecolóxicos, favorecer a introdución de novas tecnoloxías e a innovación en sentido amplo así como o respecto ao ambiente, a seguranza laboral e a hixiene e benestar dos animais, así como a diversificación de actividades.
2. Ademais serán subvencionables nas empresas pertencentes á categoría de PEME, as actuacións dirixidas á dotación das estruturas necesarias para:
a) A comercialización dos insumos necesarios para o normal desenvolvemento da actividade nas explotacións agrarias.
b) A mellora global da prestación de servizos aos socios e da eficiencia dos procesos produtivos na súas explotacións.
c) A mellora das condicións de funcionamento no seu ámbito social
3. Serán subvencionables os seguintes tipos de investimentos materiais ou inmateriais:
a) Construción, adquisición e mellora de bens inmobles, incluída a compra de terreos, ata o 10% do total dos gastos subvencionables do conxunto do proxecto.
b) Compra de maquinaria industrial e equipamentos novos, incluídos os equipamentos e programas informáticos.
c) Os custos xerais vinculados aos gastos recollidos nos puntos anteriores en honorarios de arquitectos, enxeñeiros e asesores, estudos de viabilidade e adquisición de patentes e licenzas.
d) Investimentos materiais e investimentos inmateriais asociados a estes, derivados da implantación de sistemas de aseguramento da calidade e rastrexabilidade, así como da implantación de sistemas de xestión da calidade incluídas as materias de ambiente e risco laborais, relativos a gastos en equipamentos, equipos informáticos e programas informáticos específicos que se produzan e sexan necesarios como consecuencia da implantación dos sistemas de aseguramento da calidade e rastrexabilidade e sistemas de xestión da calidade, así como os investimentos inmateriais asociados aos anteriores:
i. Estudos previos sobre o interese da implantación.
ii. Gastos de consultoría externa para elaborar a documentación básica dos sistemas de calidade, así como para asesoramento e implantación.
iii. Gastos derivados da certificación.
e) Estudos de viabilidade previos, memorias técnicas, estudos socioeconómicos, balances de fusión, programas de investimentos e actividades e outros informes que sexa necesario realizar para avalar a constitución de novas entidades asociativas, os procesos de fusión, absorción ou integración asociativa que se pretenden levar a cabo.
f) Gastos de asesoramento relacionados coa elaboración de estatutos, gastos de tramitación, gastos notariais e demais gastos administrativos iniciais.
g) Novos contratos de persoal especializado, con titulación universitaria, ou ben titulados de formación profesional de grao superior, para dinamizar os proxectos de fusión ou integración e/ou diversificación produtiva, coas seguintes limitacións:
i. No caso de proxectos de fusión ou integración, serán admitidos os contratos formalizados nos últimos tres anos, contados a partir do inicio da actividade e con data de fin a do remate do prazo de solicitude da convocatoria correspondente a cada ano.
ii. No caso da diversificación produtiva, serán admitidos os contratos formalizados no último ano, contado a partir do inicio da nova actividade posta en marcha e con data de fin a do remate do prazo de solicitude da convocatoria correspondente a cada ano.
iii. Os contratos serán subvencionables a partir da data de presentación da solicitude de axuda.
iv. O número de traballadores subvencionables a través desta sección, nos casos de fusión ou integración, non será superior a dous. Por razóns de dimensión e ou complexidade do proxecto de dimensionamento, poderase superar este límite, ata tres traballadores.
v. No caso de diversificación produtiva só será subvencionable un traballador.
vi. A solicitude é por un ano e poderanse solicitar a 2ª e 3ª anualidade ata completar o período máximo de 3 anos subvencionables.
4. Só serán subvencionables as actuacións economicamente viables, orientadas ás producións para as que exista demanda e saídas normais no mercado, que respondan a unha necesidade estrutural ou que supoñan a creación neta de emprego.
5. Non se subvencionarán investimentos de reposición ou simple substitución de equipamentos, salvo se a nova adquisición corresponde a innovacións tecnolóxicas ou melloras do seu rendemento.
Artigo 21º.-Contía das axudas.
1. Con carácter xeral, as axudas vinculadas a actuacións de transformación e comercialización, tal como se definen nesta orde, serán do 50% cando as empresas beneficiarias sexan PEME, e o 25% no caso de empresas intermedias, segundo o definido no punto 6 do artigo 16º. A avaliación da categoría a que pertence farase de acordo cos balances previos á solicitude de axudas, e cando se trate de proxectos de fusión a dita avaliación será con base no sumatorio do conxunto de entidades promotoras do proxecto.
2. A contía das axudas concedidas nesta sección non superarán o 50% do capital social e activos fixos da entidade beneficiaria.
3. Cando as empresas beneficiarias pertenzan á categoría de PEME, as axudas non superarán os seguintes límites:
a) Nas entidades asociativas resultantes dun proceso de integración asociativa a través de entidades de 2º ou ulterior grao, a subvención será do 40% do importe dos investimentos, cun límite máximo de 350.000 .
b) Nas cooperativas e SAT que se constitúan ou fagan ampliacións do seu capital social e activos fixos, a subvención chegará ao 50% do importe das achegas económicas dos novos socios, cun límite de 3.000  de subvención por cada socio constituínte ou que se incorpore nunha destas entidades. Así mesmo establécese un límite máximo de 250.000  de subvención para o conxunto da entidade, por convocatoria de axudas.
c) Nas entidades asociativas resultantes dun proceso de fusión, a subvención, será do 50% do importe dos investimentos.
d) As axudas á contratación de persoal concederanse durante un período máximo de 3 anos consecutivos cunha intensidade de axuda do 70, 50 e 30 por cento respectivamente, cos importes máximos subvencionables correspondentes ao custo laboral bruto do persoal laboral das categorías I, II e III que para cada ano estipula a Xunta de Galicia, a través da orde anual pola que se ditan instrucións sobre a confeción de nóminas do persoal ao servizo da Administración autonómica:
i. Categoría I: titulado superior.
ii. Categoría II: titulado medio.
iii. Categoría III: FP de grao superior.
4. Os investimentos non vinculados a actividades de transformación e comercialización, recollidos no punto 2 do artigo 20º desta orde, acadarán unha axuda do 50% do seu importe nas pequenas empresas, e do 40% no caso de medianas empresas.
5. A intensidade das axudas recollidas nas alíneas e) e f) do punto 3 do artigo 20º, será do 80%.
Artigo 22º.-Documentación común a todos os beneficiarios da sección segunda.
Documentación necesaria para optar ás axudas desta sección:
1. Memoria técnica da entidade solicitante ou, de ser o caso, de cada unha das entidades participantes no proxecto, que conteña polo menos os seguintes aspectos:
a) Descrición detallada da entidade ou entidades asociativas (número de socios, capital social, capital de explotación, instalacións, outros activos, actividades que desenvolve, etc.).
b) Composición e membros do consello reitor de cada entidade e data da súa elección.
c) Relación nominal de socios da entidade/s solicitante/s, así como da entidade resultante, de ser o caso.
d) Xustificación expresa e razoada da medida en que os investimentos contribúen a acadar algún dos obxectivos sinalados no punto 4 do artigo 17º.
2. Plan de investimentos que, de maneira detallada inclúa os conceptos e o seu importe sen IVE, así como a previsión do seu financiamento.
3. Orzamento ou facturas pro forma dos investimentos, actividades e gastos que se van realizar.
4. No caso de construcións e/ou instalacións fixas, presentarase memoria, anteproxecto ou proxecto que inclúan como mínimo unha desagregación do investimento por unidades de obra, o seu custo unitario e os planos necesarios para a súa definición. Ademais, no caso de novas construcións, presentarase licenza de obra ou, no seu defecto, copia cotexada da súa solicitude e xustificación documental da cualificación urbanística do terreo en que se pretende construír.
5. Estudo de viabilidade técnico-económico que avale o interese da constitución de novas entidades asociativas, da realización de procesos de fusión ou integración asociativa ou da ampliación do seu capital social que se pretende levar a cabo, así como dos investimentos que se van desenvolver. O estudo constará dunha análise técnica e outra económica que analicen a viabilidade dos investimentos en relación aos obxectivos que se pretenden acadar.
6. Identificación e cualificación dos equipos técnicos realizadores dos anteriores estudos e informes, que deberán ser formalmente independentes das entidades solicitantes, mediante copia cotexada do DNI e documentación acreditativa da súa titulación académica.
Para estes efectos considerarase que a parte técnica dos estudos ou informes deberá ser elaborada por técnicos con titulación universitaria en enxeñaría.
7. Certificación do acordo do consello reitor que acredite o establecido no punto 7 do artigo 17º.
8. No caso de empresas xa existentes, balance e contas de resultados dos tres últimos anos.
9. No caso de adquisición de inmobles ou compra de terreo, presentarase certificado de taxación asinado por taxador independente, debidamente acreditado e inscrito no correspondente rexistro oficial, acompañada de plano de localización ou referencia Sixpac e cualificación urbanística, se é o caso.
10. No caso de contratación de persoal, presentarase:
a) Memoria das actividades que se van desempeñar nos novos postos de traballo en que, no caso de contratación de acordo con actividades de diversificación produtiva, se xustificará ademais o interese da contratación de acordo coa dimensión, importancia socieconómica e complexidade da nova actividade.
b) Copia cotexada dos contratos, unha vez presentados no rexistro correspondente, dos postos de traballo solicitados, orzamento da nova contratación, calculado e detallado mes a mes e compromiso formal de manter o posto de traballo que se crea durante o tempo mínimo que se fixa nesta orde, así como de presentar nova documentación en caso de substitución.
c) Copia cotexada dos TC1 e TC2 dos doce meses inmediatos anteriores á data da contratación, especificando nome completo dos traballadores que se corresponden cos códigos do TC2, para permitir a súa identificación.
d) No caso de prórroga de contrato:
i. Copia cotexada da prórroga do contrato, unha vez presentada no rexistro correspondente.
ii. Orzamento anual da prórroga, calculado e detallado mes a mes, a partir da data en que se produce a prórroga
11. No caso de entidades asociativas que soliciten axudas para investimentos en instalacións xa existentes, presentarase copia cotexada da licenza municipal de actividade ou documentación acreditativa equivalente, así como calquera outra documentación relacionada coa actividade que desenvolva.
12. No caso de solicitar axuda para investimentos coma os descritos no punto 3, alíneas f) e g) do artigo 20º, declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante os tres últimos anos incluído o ano desta convocatoria, segundo o modelo que figura no anexo XII.
13. Declaración das entidades participantes no proceso de dimensionamento, segundo o modelo do anexo XIV.
14. Certificación das entidades participantes no proceso de dimensionamento, segundo o modelo do anexo XV.
15. No caso de non dispor no momento da solicitude das copias dos informes e balances de fusión, das certificacións das actas das asembleas xerais onde se aproba o proxecto e das certificacións do rexistro oficial conforme se levou a cabo o proceso de dimensionamento, exixidas nos artigos 23º, 24º e 25º, presentarase compromiso de achegalas nun prazo de tres meses a partir da data da inscrición no rexistro correspondente, e sempre antes da liquidación final da axuda concedida.
16. No caso de novas entidades que presenten por primeira vez solicitudes de axuda, copia cotexada da escritura de constitución e inscrición rexistral. No caso de que a entidade se atope en fase de constitución, presentarase a composición da comisión promotora e compromiso de presentar a documentación que acredite a constitución efectiva no prazo de 4 meses contados desde a data de fin do prazo de presentación solicitudes da convocatoria correspondente. Neste caso concesión da axuda quedará condicionada á constitución efectiva da entidade.
Artigo 23º.-Documentación específica das entidades resultantes dun proceso de integración.
1. A memoria técnica detallada descrita no punto 1 do artigo 22º incluirá ademais:
a) Descrición das entidades asociativas participantes (número de socios, capital social, capital de explotación, instalacións, outros activos, etc...).
b) Composición e membros do consellos reitores das diversas entidades asociativas participantes e data da súa elección.
c) Composición da comisión promotora, de ser o caso, e acordo de solicitude da axuda asinado por todas as entidades participantes.
2. Copia cotexada ou certificación da acta da asemblea xeral de cada entidade participante, onde consten o acordo de integración e estes compromisos:
a) Obriga de asumir as achegas económicas en forma de achegas ao capital social e cotas de ingreso que lle correspondan, especificando o seu importe.
b) Permanecer integrada como mínimo durante 5 anos.
c) Que todos os seus socios participen polo menos na actividade económica principal realizada pola entidade asociativa integradora.
Artigo 24º.-Documentación específica das entidades resultantes dun proceso de fusión.
1. A memoria técnica detallada descrita no punto 1 do artigo 22º incluirá ademais:
a) Descrición das entidades asociativas participantes (número de socios, capital social, capital de explotación, instalacións, outros activos, actividades que desenvolve , etc...).
b) Composición e membros do consellos reitores das diversas entidades participantes e data da súa elección
2. Copia cotexada do convenio previo da fusión, en caso de non dispoñer deste documento no momento da solicitude, presentarase compromiso de achegala nun prazo non superior a tres meses contados a partir da data da fin de prazo de presentación de solicitudes de cada convocatoria.
3. Copia cotexada dos informes e balances de fusión.
4. Certificación das actas das respectivas asembleas xerais onde se aproba o proxecto de fusión.
5. Certificación do rexistro oficial correspondente conforme se levou a cabo o proceso de fusión.
6. No caso de non dispor no momento da solicitude dos informes e balances de fusión, das actas das respectivas asembleas xerais onde se aproba o proxecto de fusión ou das certificacións do rexistro oficial conforme se levou a cabo o proceso de fusión, presentarase compromiso de achegar esta documentación nun prazo de tres meses a partir da data da inscrición no rexistro correspondente, e como data límite a da solicitude do pagamento final da axuda.
Artigo 25º.-Documentación específica para as entidades de nova constitución ou que realicen ampliación de capital e activos fixos admitindo novos socios.
1. A memoria técnica descrita no punto 1 do artigo 22º incluirá ademais:
a) No caso de estar en fase de constitución, composición da comisión promotora e data da súa elección.
2. Identificación dos socios que constitúen a nova entidade, ou son admitidos nunha entidade xa existente:
a) No caso de persoas físicas copia cotexada do DNI dos interesados, coa data de nacemento perfectamente lexible. Se procedesen de comunidades de bens, sociedades civís ou figuras equivalentes, presentarán ademais copia cotexada da escritura da súa constitución.
b) No caso de persoas xurídicas copia cotexada do CIF e dos seus estatutos.
3. No caso de ampliacións de capital por admisión de novos socios, copia cotexada das solicitudes de admisión como socios, efectuadas polos agricultores e gandeiros interesados.
4. No caso de ampliacións de capital por admisión de novos socios, certificación do secretario da cooperativa ou SAT, co visto e prace do seu presidente, en que consten a admisión, a condición de socio na que queda admitido e as achegas económicas en forma de achegas ao capital social e cotas de ingreso que deben realizar para adquirir a condición de socios, así como o carácter con que as devanditas achegas quedarán incorporadas, segundo o anexo X.
5. Copia cotexada da documentación que acredite que o novo socio ten explotación agraria ou que está directamente relacionado co sector agrario.
6. Compromiso de permanencia na cooperativa ou SAT polo menos durante 5 anos, asinado por cada interesado, segundo o anexo XIII.
Artigo 26º.-Criterios de valoración.
Para a selección das solicitudes que se aprobarán, teranse en conta os seguintes criterios:
1. Atendendo á súa importancia socieconómica:
a) Segundo o número de cooperativas ou SAT que participen nos procesos de fusión:
i. 4 ou máis entidades: 10 puntos.
ii. 3 entidades: 8 puntos.
iii. 2 entidades: 6 puntos.
b) Segundo a contía do programa de investimentos:
i. Investimentos maiores de 100.000 : 5 puntos.
ii. Investimentos de 50.000  a 100.000 : 3 puntos.
iii. Investimentos menores de 50.000 : 1 punto.
c) Solicitudes que comporten investimentos para fomentar a diversificación produtiva: 5 puntos.
d) Segundo da media do importe das achegas económicas dos socios á entidade, nas novas constitucións ou ampliacións de capital:
i. Máis de 4.000 : 3 puntos.
ii. De 2.000 a 4.000 : 2 puntos.
iii) Menos de 2.000 : 1 punto.
2. Atendendo á súa localización:
a) Zona de montaña: 10 puntos.
b) Outras zonas desfavorecidas: 5 puntos.
3. Polo nº de socios mozos e/ou mulleres, constituíntes ou que se incorporen como socios:
a) 4 ou máis: 5 puntos.
b) 3: 3 puntos.
c) 2: 2 puntos.
4. Pola porcentaxe de mulleres que sexan membros do consello reitor da entidade:
a) Maior ou igual ao 50%: 5 puntos.
b) Entre o 40 e o 50%: 3 puntos.
Artigo 27º.-Xustificación e pagamento da axuda.
1. As subvencións concedidas faranse efectivas mediante pagamentos nominativos a favor dos beneficiarios, unha vez que acepten expresamente a subvención nos termos en que se lles concedeu e acrediten as actividades, investimentos e gastos realizados, de acordo co que se especifica no texto desta orde e na correspondente resolución de concesión.
2. Para a xustificación da axuda concedida é necesario que as entidades asociativas beneficiarias presenten a seguinte documentación:
a) Comunicación de realización dos investimentos, segundo o modelo do anexo XVI.
b) Facturas orixinais e demais documentos de valor probatorio equivalente con validez no tráfico xurídico mercantil ou con eficacia administrativa, que xustifiquen os gastos e investimentos realizados. Tamén se achegarán transferencia bancaria, certificación ou calquera outro documento, orixinal ou cotexado, que acredite fidedignamente o seu pagamento efectivo. Non se admitirán procedementos de financiamento mediante leasing ou renting.
c) No caso de investimentos en construcións, para o pagamento final presentarase copia cotexada da licenza de obras e copia cotexada da licenza de actividade municipal ou documentación equivalente.
d) Para os investimentos en compra de bens inmobles, presentarase o documento notarial de compravenda do terreo ou edificación que corresponda, xunto co xustificante da liquidación bancaria do seu importe.
e) Nas contratacións de persoal, presentaranse copias cotexadas das nóminas e TC correspondentes ás mensualidades cubertas ata o momento da xustificación.
f) Declaración do conxunto das axudas solicitadas para o mesmo proxecto, segundo o modelo de anexo XI.
g) Declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante os tres últimos anos incluído o ano desta convocatoria segundo o modelo que figura no anexo XII, de ser o caso.
h) Calquera outra documentación adicional de carácter complementario que se indique expresamente na resolución de concesión da subvención e que se considere necesaria para a xustificación, seguimento e control destas axudas.
3. O pagamento da subvención realizarase logo de xustificación polo beneficiario, nos termos recollidos neste artigo, coa presentación previa da solicitude de pagamento, segundo o modelo do anexo XVII. Producirase a perda do dereito ao cobramento total ou parcial da subvención no suposto de falta de xustificación ou concorrencia dalgunha das causas previstas no artigo 33 da Lei 9/2007. do 13 de xuño, (DOG nº 121, do 25 de xuño), de subvencións de Galicia.
4. Poderanse efectuar pagamentos parciais á conta se o beneficiario da axuda xustifica un investimento parcial respecto da subvención concedida, de acordo co punto 6º do artigo 31 da Lei 9/2007, do 13 de xuño (DOG nº 121, do 25 de xuño), de subvencións de Galicia.
5. O beneficiario deberá xustificar o investimento conforme a anualización establecida na resolución de concesión e poderá solicitar os correspondentes pagamentos da axuda.
6. Os pagamentos anteriores ao pagamento final terán o carácter de pagamentos parciais. Cando se tramite un pagamento parcial, se o solicitante é beneficiario dunha axuda total superior a 30.050 , deberá presentar con anterioridade ao pagamento da axuda, unha garantía constituída por seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que deberá acadar como mínimo ata os dous meses seguintes ao remate do prazo de xustificación previsto na resolución de concesión.
A garantía deberá cubrir o importe dos pagamentos fraccionados xunto cos xuros destes, calculados ao tipo de xuro legal do diñeiro vixente no momento da concesión e polo prazo que medie entre a data da solicitude de pagamento e como mínimo aquela en que se cumpran dous meses da do remate do prazo de xustificación previsto na resolución de concesión. As garantías serán liberadas unha vez comprobada a realización da actividade ou proxecto para o que se concedeu a subvención.
Sección terceira
Axudas de apoio á modernización da xestión empresarial
nas entidades asociativas agrarias
Artigo 28º.-Obxecto.
Esta sección ten por obxecto o fomento da modernización da xestión empresarial, a través da implantación e mellora de instrumentos axeitados aos requirimentos actuais dos procesos produtivos.
Artigo 29º.-Beneficiarios.
Poderán acceder a esta axuda:
1. As cooperativas agrarias, e as SAT que teñan como finalidade desenvolver actividades na fase de produción agraria.
2. As cooperativas agrarias e SAT que leven a cabo actividades de transformación e/ou comercialización de produtos agrarios incluídos no anexo I do Tratado constitutivo da Comunidade Europea incluídas nas seguintes categorías, tal e como se definen no artigo 3º desta orde:
a) Pequenas ou medianas empresas (PEME) que leven a cabo actividades de transformación e ou comercialización de produtos agrarios que dean como resultado produtos agrarios incluídos no anexo I do Tratado constitutivo da Comunidade Europea, e co domicilio social en Galicia.
b) Empresas intermedias.
3. Tamén poderán acceder a estas axudas as entidades de representación das cooperativas no referido á liña de axudas de estudos de viabilidade e de mercado recollidos no punto 2 do artigo 31º.
Artigo 30º.-Requisitos e obrigas dos beneficiarios da sección terceira.
1. Requisitos xerais:
a) Os investimentos deben cumprir a normativa comunitaria aplicable en materia de ambiente, sanidade e, de ser o caso, benestar animal, de conformidade coa normativa comunitaria, nacional e autonómica.
b) Para os efectos dos investimentos relacionados coa fase de produción agraria as cooperativas agrarias, cooperativas de explotación comunitaria da terra e SAT deberán acreditar ser titulares de explotación, ou que levan a cabo actividades na fase de produción agraria.
c) Para os efectos dos investimentos relacionados coa transformación e/ou comercialización de produtos agrarios terase en conta, se é o caso, que os investimentos e solicitantes deberán cumprir os seguintes requisitos:
i. Os investimentos deben mellorar o rendemento global da empresa solicitante, para eses efectos, deben acreditar algún dos obxectivos seguintes:
-Aumentar a competitividade da empresa.
-Reducir os custos.
-Aumentar o valor engadido.
-Reducir o impacto ambiental.
-Mellorar a rastrexabilidade e seguridade alimentaria.
-Diversificar as producións e/ou os mercados.
-Mellorar a calidade das producións.
-Implantar novos produtos, procesos ou tecnoloxías.
-Mellorar a comercialización das producións.
ii. Na memoria que acompañe a solicitude de axuda xustificarase expresamente e de forma razoada en que medida os investimentos contribúen a acadar algún dos obxectivos sinalados anteriormente.
iii. Non se concederán axudas a empresas en crise:
a. No caso de empresas intermedias, de acordo coa definición e condicións establecidas nas directrices comunitarias sobre as axudas estatais de salvamento e de reestruturación de empresas en crise (2004/C244/02).
b. No caso das pequenas ou medianas empresas, aquelas que entren dentro da categoría de empresas en crise, de acordo coa definición do artigo 1, punto 7º do Regulamento (CE) nº 800/2008, da Comisión, do 6 de agosto (DOUE L 214, do 9 de agosto). Tampouco poderán ser beneficiarias aquelas pequenas e medianas empresas que estean suxeitas a unha orde de recuperación pendente tras unha decisión da Comisión que teña declarado unha axuda ilegal e incompatible co mercado común.
c. En ningún caso se concederán axudas ás empresas sometidas a un procedemento de quebra, insolvencia ou concursal.
d. En todo caso, para verificar o cumprimento destes requisitos, as empresas presentarán coa solicitude de axuda unha declaración de non se encontraren en situación de crise conforme a normativa comunitaria, así como, fotocopia dos balances e contas de explotación dos tres últimos anos.
iv. Non se pagarán axudas a beneficiarios que non acrediten tras a execución dos investimentos, dispoñer de licenza de actividade e rexistro sanitario actualizados ou vixentes, así como, se é o caso, cumprir a normativa de benestar animal ou a relativa á elaboración de produtos para alimentación animal. Esta acreditación non será exixida no caso de que os investimentos previstos, dadas as súas características, non supoñan unha alteración das actividades da empresa que afecten a licenza ou rexistro sanitario vixente, ou alteren as condicións relativas ao benestar animal ou á elaboración de produtos para alimentación animal. En todo caso a resolución de concesión indicará expresamente as acreditacións referidas que será necesario presentar para o pagamento da axuda.
v. O beneficiario deberá achegar unha contribución financeira exenta de calquera apoio público de como mínimo un 25% dos custos subvencionables, mediante recursos propios ou mediante financiamento externo. Con ese fin, na solicitude de axuda e na de pagamento o beneficiario deberá incluír unha declaración expresa sobre a orixe dos fondos utilizados para financiar os investimentos.
d) A entidade beneficiaria comprométese a exercer a actividade obxecto de axuda durante polo menos cinco anos contados desde a data en que os investimentos estean finalizados, ou do inicio da actividade, de ser o caso. Así mesmo, as entidades beneficiarias deberán destinar os bens ao fin concreto para o cal se concedeu a subvención, por un período que nunca será inferior a cinco anos no caso dos bens inscritibles en rexistro público, nin inferior a dous para o resto de bens, e en todo caso nunca antes do seu período de amortización, salvo por causa técnica xustificada e acreditada documentalmente, en concordancia co artigo 29 parágrafo 4º da Lei 9/2007, do 13 de xuño (DOG nº 121, do 25 de xuño), de subvencións de Galicia. No caso de bens inscritibles nun rexistro público, deberá facerse constar na escritura pública esta circunstancia, así como o importe da subvención concedida, debendo ser obxecto estes extremos de inscrición no rexistro público correspondente.
e) So serán auxiliables os investimentos que se realicen con posterioridade á data de presentación da solicitude de axuda, sempre e cando recaia resolución aprobatoria da axuda sobre os ditos investimentos. Para estes efectos, considerarase como inicio do investimento o primeiro compromiso que obriga legalmente á realización dos investimentos.
f) Para a concesión das axudas teranse en conta as restricións de produción e as limitacións de apoio comunitario que existan de acordo coas organizacións comúns de mercado da Unión Europea. Non se concederán axudas que contraveñan prohibicións ou restricións establecidas nelas.
2. Requisitos específicos para a adquisición e mellora de equipamentos e programas informáticos:
a) Estas axudas concederanse nos cinco anos posteriores á constitución; cando se acredite un crecemento de actividade económica significativamente alto que xustifique a súa implementación; ou ben cando a entidade poña en marcha unha nova actividade de diversificación.
b) A axuda limitarase proporcionalmente ás novas necesidades creadas por tal aumento de actividades. Ademais, as entidades que amplíen significativamente as súas actividades e soliciten estas axudas, deberán facturar como mínimo 600.000 euros, salvo que se constituísen nos derradeiros cinco anos ou estean localizadas en zonas con escasa presenza e dimensionamento do asociacionismo.
c) As entidades beneficiarias deberán establecer normas que prevexan que os socios permanezan nelas durante polo menos cinco anos e que notifiquen a súa baixa cun mínimo de doce meses de antelación.
d) O prazo para a realización dos investimentos recollidos nesta liña de axuda será ata o 15 de setembro do ano seguinte ao da solicitude.
3. Requisitos específicos para a realización de análises de xestión, estudos de viabilidade e de mercado.
a) As análises de xestión, estudos de viabilidade e de mercado, serán realizados por técnicos ou equipos técnicos, competentes na materia, colexiados e con experiencia suficientemente acreditada.
b) As análises de xestión, estudos de viabilidade e de mercado deberán ser postos á disposición dos socios da entidade durante un período mínimo de seis meses desde a súa realización, para a súa consulta e divulgación.
c) O prazo para a realización dos investimentos recollidos nesta liña de axudas será ata o 15 de setembro do ano seguinte ao da solicitude.
4. Requisitos específicos para a implantación de sistemas de aseguramento da calidade e rastrexabilidade dos produtos, e sistemas de xestión da calidade, incluídas as materias de ambiente e riscos laborais.
a) Para que as entidades asociativas agrarias poidan beneficiarse desta liña de axudas é imprescindible que rematen o proceso de implantación das normas de calidade elixidas e obteñan a certificación acreditativa.
b) A empresa de consultoría externa deberá estar acreditada e ter suficiente experiencia na realización de procesos similares.
c) O prazo para a implantación da norma e a expedición e presentación da correspondente certificación acreditativa será ata o 15 de setembro do ano seguinte ao da solicitude.
Artigo 31º.-Conceptos subvencionables e contía económica.
Cando os investimentos recollidos neste artigo pertenzan á vertente da produción, a axuda será do 50% nas zonas desfavorecidas definidas no artigo 36 a) do Regulamento 1698/2005, do 20 de setembro (DO L 277, do 21 de outubro), e do 40% en caso de zonas ordinarias.
Cando os investimentos recollidos neste artigo pertenzan á vertente da transformación e/ou comercialización, a axuda máxima será do 50% no caso das Pemes, e do 25% no caso de empresas intermedias.
1. Adquisición e mellora de equipos e programas informáticos.
a) A contía da subvención será do 50% do seu custo, tendo en conta os prezos medios do mercado.
b) Non se subvencionará ningunha reposición de material previsto nesta sección.
2. Realización de análises de xestión, estudos de viabilidade e de mercado.
A contía da subvención será do 50% do seu custo, cun máximo de 3.000 euros para a análise de xestión. No caso de estudos de viabilidade e estudos de mercado a contía da subvención poderá chegar ata os 6.000 euros. Cando a importancia e envergadura do estudo teña por obxecto cumprir as necesidades de varias entidades asociativas para o mesmo fin a subvención poderá superar este importe, ata acadar 40.000 .
3. Investimentos materiais e investimentos inmateirais asociados a estes, derivados da implantación de sistemas de aseguramento da calidade e rastrexabilidade, así como a implantación de sistemas de xestión da calidade.
a) Gastos en equipamentos, equipamentos informáticos e programas informáticos específicos que se produzan e sexan necesarios como consecuencia da implantación dos sistemas de xestión da calidade.
b) Investimentos inmateriais asociados aos anteriores:
i. Estudos previos sobre o interese da implantación.
ii. Gastos de consultoría externa para elaborar a documentación básica dos sistemas de calidade, así como para asesoramento e implantación.
iii. Gastos derivados da certificación.
A contía será do do 50% dos gastos subvencionables, cos seguintes importes máximos de subvención:
a) 2.000 euros, no caso dos gastos recollidos no punto i.
b) 9.000 euros, para os gastos recollidos no punto ii.
c) 5.000 euros, para os gastos recollidos no punto iii.
Artigo 32º.-Documentación específica da sección terceira.
1. En todos os casos, memoria técnica da entidade solicitante que conteña, polo menos, os seguintes aspectos:
a) Descrición detallada da entidade solicitante (nº de socios, capital social, capital de explotación, instalacións, outros activos, data de constitución, actividades que desenvolve, etc...).
b) Composición e membros do consello reitor e data da súa elección.
c) No caso de estar en fase de constitución, composición da comisión promotora e acordo de solicitude da axuda asinado.
2. Plan de investimentos que, de xeito detallado, inclúa os conceptos e o seu importe sen IVE, así como a previsión do seu financiamento.
3. No caso de investimentos orientados á transformación e/ou comercialización, declaración da entidade solicitante, segundo o modelo do anexo XIV.
4. No caso de solicitar axuda para investimentos coma os descritos no punto 2 do artigo 31º, na vertente da produción, declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante os tres últimos anos incluído o ano desta convocatoria, segundo o modelo que figura no anexo XII.
5. No caso de adquisición e mellora do equipamento informático:
a) Relación e características do equipamento informático que posúe a cooperativa, no momento da solicitude.
b) Estudo de viabilidade técnico-económica, elaborado por técnico ou equipo técnico competente que avale a necesidade e aplicación dos equipamentos e programas informáticos que se pretenden adquirir. O estudo constará dunha análise técnica e outra económica sobre a viabilidade dos investimentos que se vaian realizar en relación cos obxectivos que se pretenden acadar.
c) Especificación detallada das características técnicas dos novos equipamentos e programas informáticos.
d) Orzamento ou facturas pro forma.
e) Identificación e cualificación do técnico ou equipo técnico realizador: copia cotexada do DNI e documentación acreditativa da súa titulación académica.
6. No caso de realización de análises de xestión, estudos de viabilidade e de mercado:
a) Memoria xustificativa.
b) Orzamento ou facturas pro forma.
c) Identificación e cualificación do técnico ou equipo técnico realizador: copia cotexada do DNI e documentación acreditativa da súa titulación académica.
7. No caso de implantación de sistemas de aseguramento da calidade e rastrexabilidade, así como a implantación de sistemas de xestión da calidade:
a) Memoria xustificativa presentada pola cooperativa ou SAT, onde en xeral conste a súa evolución, actividade, volume de facturación, número de empregados e as súas tarefas, instalacións, estrutura organizativa, produtos que comercializa, clientes e mercados que atende, situación actual da produción, previsións futuras e interese da acreditación.
b) Memoria descritiva do proxecto de implantación de normas de calidade e a súa acreditación, que conteña as actividades que se van realizar, os obxectivos previstos e todos os elementos significativos para a avaliación do proxecto.
c) Programa de investimento e orzamento ou facturas pro forma, desagregado por capítulos de gastos.
d) Prazo de execución do proxecto e cadro de resultados previstos.
e) Memoria de presentación da empresa de consultoría externa, onde se indique a súa organización, metodoloxía e experiencia nestes procesos.
Artigo 33º.-Criterios de valoración.
Para a selección das solicitudes que se aprobarán teranse en conta os seguintes criterios:
1. Atendendo á data de constitución ou inicio de novas actividades:
a) Entidades constituídas nos últimos 5 anos: 5 puntos.
b) Que as entidades inicien novas actividades ou servizos: 3 puntos.
2. Atendendo á súa localización:
a) Zona de montaña: 6 puntos.
b) Outras zonas desfavorecidas: 2 puntos.
En caso igualdade de puntos na valoración darase prioridade á entidade constituída máis recentemente.
3. Atendendo á porcentaxe de mulleres membros do consello reitor:
a) Maior ou igual ao 50%: 5 puntos.
b) Do 40 ao 50%: 3 puntos.
Artigo 34º.-Xustificación e pagamento da axuda.
1. As subvencións concedidas faranse efectivas mediante pagamentos nominativos a favor dos beneficiarios, unha vez que acepten expresamente a subvención nos termos en que se lles concedeu e acrediten as actividades, investimentos e gastos realizados, de acordo co que se especifica no texto desta orde e na correspondente resolución de concesión.
2. Para a xustificación da axuda concedida é necesario que as entidades asociativas beneficiarias presenten a seguinte documentación:
a) Comunicación de realización dos investimentos, segundo o modelo do anexo XVI.
b) Facturas orixinais e demais documentos de valor probatorio equivalente con validez no tráfico xurídico mercantil ou con eficacia administrativa, que xustifiquen os gastos e investimentos realizados. Tamén se achegarán transferencia bancaria, certificación ou calquera outro documento, orixinal ou cotexado, que acredite fidedignamente o seu pagamento efectivo. Non se admitirán procedementos de financiamento mediante leasing ou renting.
c) No caso de análises de xestión, estudos de viabilidade e de mercado, para a xustificación dos gastos, será necesario presentar copia cotexada dos informes das análises de xestión e dos estudos de viabilidade e de mercado que se subvencionaron, así como das conclusións e ditames resultantes.
d) No caso de normas de calidade, certificado acreditativo da implantación da norma.
e) Declaración do conxunto das axudas solicitadas para o mesmo proxecto, segundo o modelo de anexo XI.
f) Declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante os tres últimos anos incluído o ano desta convocatoria, segundo o modelo que figura no anexo XII, de ser o caso.
g) Calquera outra documentación adicional de carácter complementario que se indique expresamente na resolución de concesión da subvención e que se considere necesaria para a xustificación, seguimento e control destas axudas.
3. O pagamento da subvención realizarase logo de xustificación polo beneficiario, nos termos recollidos neste artigo, coa presentación previa de solicitude de pagamento, segundo o modelo do anexo XVII. Producirase a perda do dereito ao cobramento total ou parcial da subvención no suposto de falta de xustificación ou concorrencia dalgunha das causas previstas no artigo 33 da Lei 9/2007, do 13 de xuño (DOG nº 121, do 25 de xuño), de subvencións de Galicia.
4. Poderanse efectuar pagamentos parciais á conta se o beneficiario da axuda xustifica un investimento parcial respecto da subvención concedida, de acordo co punto 6º do artigo 31 da Lei 9/2007, do 13 de xuño (DOG nº 121, do 25 de xuño), de subvencións de Galicia.
5. O beneficiario deberá xustificar o investimento conforme a anualización establecida na resolución de concesión e poderá solicitar os correspondentes pagamentos da axuda.
6. Os pagamentos anteriores ao pagamento final terán o carácter de pagamentos parciais. Cando se tramite un pagamento parcial, se o solicitante é beneficiario dunha axuda total superior a 30.050 , deberá presentar con anterioridade ao pagamento da axuda unha garantía constituída por seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que deberá acadar como mínimo ata os dous meses seguintes ao remate do prazo de xustificación previsto na resolución de concesión.
7. A garantía deberá cubrir o importe dos pagamentos fraccionados xunto cos xuros destes, calculados ao tipo de xuro legal do diñeiro vixente no momento da concesión e polo prazo que medie entre a data da solicitude de pagamento e como mínimo aquela en que se cumpran dous meses da do remate do prazo de xustificación previsto na resolución de concesión. As garantías serán liberadas unha vez comprobada a realización da actividade ou proxecto para o que se concedeu a subvención.
Sección cuarta
Axudas ás organizacións representativas das cooperativas agrarias galegas
Artigo 35º.-Obxecto.
Esta sección ten por obxecto potenciar mediante axudas a acción das organizacións representativas das cooperativas agrarias galegas así como potenciar a súa acción de formación dos representantes das cooperativas, asociadas en xeral e dos seus socios en particular así como dos agricultores e gandeiros galegos en xeral.
Artigo 36º.-Beneficiarios.
Poderanse beneficiar das axudas establecidas nesta sección as organizacións representativas das cooperativas agrarias galegas con ámbito de actuación en todo o territorio da comunidade autónoma, que estean legalmente constituídas e o seu obxecto social recolla a representación profesional dos seus asociados.
Artigo 37º.-Actividades subvencionables e contía da axuda.
1. Poderanse subvencionar as solicitudes de axuda para as actividades que as organizacións representativas de cooperativas agrarias galegas desenvolvan durante o ano en curso da convocatoria, e que cumpran coas condicións exixidas nesta orde.
2. Considéranse subvencionables os gastos derivados das seguintes actividades:
a) Accións dirixidas a representar e defender o interese do cooperativismo agrario galego.
b) Accións de promoción, fomento e divulgación do cooperativismo agrario.
c) Accións de información, formación e estudo dos problemas que lles afecten para promover un desenvolvemento socioeconómico nos seus contornos, así como a promoción da intercooperación e integración asociativa a todos os niveis.
3. A intensidade máxima da axuda será do 100 % dos gastos e actividades subvencionables.
Artigo 38º.-Documentación específica da sección cuarta.
1. Memoria descritiva da entidade solicitante, que incluirá relación de entidades representadas e o seu número de socios e sectores agrarios representados.
2. Memoria suficientemente detallada das actividades recollidas nesta sección e que ten previsto desenvolver cada organización representativa das cooperativas agrarias galegas.
3. Orzamento desagregado previsto das ditas actividades.
Artigo 39º.-Criterios de valoración.
Para a selección das solicitudes que se aprobarán, teranse en conta os seguintes criterios:
a) Atendendo a dimensión socioeconómica das entidades representadas: por cada entidade representada con máis de 500 socios: 1 punto.
b) Atendendo os sectores agrarios que abranga a súa acción: por cada sector agrario: 1 punto.
Artigo 40º.-Xustificación e pagamento da axuda.
1. As subvencións concedidas faranse efectivas mediante pagamentos nominativos a favor dos beneficiarios, unha vez que acepten expresamente a subvención nos termos en que se lle concedeu e acrediten as actividades, investimentos e gastos realizados, de acordo co que se especifica no texto desta orde e na correspondente resolución de concesión.
2. Para a xustificación da axuda concedida é necesario que as entidades asociativas beneficiarias presenten a seguinte documentación:
a) Comunicación de realización dos investimentos, segundo o modelo do anexo XVI.
b) Facturas orixinais e demais documentos de valor probatorio equivalente con validez no tráfico xurídico mercantil ou con eficacia administrativa, que xustifiquen os gastos e investimentos realizados. Tamén se achegarán transferencia bancaria, certificación ou calquera outro documento, orixinal ou cotexado, que acredite fidedignamente o seu pagamento efectivo. Non se admitirán procedementos de financiamento mediante leasing ou renting.
c) Declaración do conxunto das axudas solicitadas para o mesmo proxecto, segundo o modelo de anexo XI.
d) Memoria en que se detallen as accións e actividades desenvolvidas durante o ano en curso, xunto coa:
i. Certificación acreditativa coa enumeración do gastos correntes correspondentes ás actividades obxecto de subvención.
ii. Copia cotexada das nóminas, TC1 e TC2 do persoal da organización. A suma do seu importe non poderá superar o 70% do total dos gastos presentados.
e) Calquera outra documentación adicional de carácter complementario que se indique expresamente na resolución de concesión da subvención e que se considere necesaria para a xustificación, seguimento e control destas axudas.
3. O pagamento da subvención realizarase logo de xustificación polo beneficiario, nos termos recollidos neste artigo, coa presentación previa de solicitude de pagamento, segundo o modelo do anexo XVII. Producirase a perda do dereito ao cobramento total ou parcial da subvención no suposto de falta de xustificación ou concorrencia dalgunha das causas previstas no artigo 33 da Lei 9/2007, do 13 de xuño (DOG nº 121, do 25 de xuño), de subvencións de Galicia.
Sección quinta
Disposicións xerais
Artigo 41º.-Solicitudes.
1. As solicitudes de axuda presentaranse segundo o modelo adxunto, que se compón dos seguintes anexos:
a) Anexo I: instancia de solicitude.
b) Anexo II: relación das liñas de axuda solicitadas.
c) Anexo III: relación da documentación xeral que hai que presentar.
d) Anexo IV: relación da documentación específica para a sección primeira.
e) Anexo V: relación da documentación específica para a sección segunda.
f) Anexo VI: relación da documentación específica para a sección terceira.
g) Anexo VII: relación da documentación específica para a sección cuarta.
h) Anexo VIII: certificación do acordo do consello reitor para solicitar a subvención.
i) Anexo IX: certificación dos compromisos e obrigas exixidos nesta orde.
j) Anexo X: certificación de achegas por nova constitución/incorporación de novos socios.
k) Anexo XI: declaración do beneficiario sobre outras axudas concedidas e/ou solicitadas para os mesmos investimentos.
l) Anexo XII: declaración de axudas percibidas de minimis nos últimos tres anos.
m) Anexo XIII: declaración dos compromisos do socio.
n) Anexo XIV: declaración das entidades solicitantes de axudas, nas seccións segunda e terceira.
o) Anexo XV: certificación das entidades participantes nun proceso de dimensionamento, na sección segunda.
As solicitudes deben vir debidamente cubertas e asinadas polo presidente ou polo representante legal da entidade peticionaria. Os anexos é imprescindible cubrilos correctamente na súa totalidade.
Xuntaráselle a documentación que se detalla nesta orde, tanto de carácter xeral como específica, para cada liña de axudas. No caso de solicitar subvención por varias liñas, a documentación de carácter xeral que sexa coincidente só se presentará unha vez.
2. As solicitudes dirixiranse ao conselleiro do Medio Rural. Presentaranse preferentemente no rexistro xeral da Xunta de Galicia, ou do xeito previsto no artigo 38 da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro). No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro (BOE nº 380, do 23 de novembro), polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo (BOE nº 167, do 14 de xullo), do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o
lugar, a hora e minuto da súa admisión.
3. A presentación da solicitude de concesión da axuda pola persoa interesada comportará a autorización á Consellería do Medio Rural para todo o período de compromisos, para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o previsto na Lei 9/2007, do 13 de xuño (DOG nº 121, do 25 de xuño), de subvencións de Galicia.
Artigo 42º.-Condición previa.
1. Só serán auxiliables os investimentos que se realicen con posterioridade á data de presentación da solicitude de axuda, sempre e cando recaia resolución aprobatoria da axuda sobre os ditos investimentos.
2. No caso de instalacións fixas e construcións, non se admitirán como subvencionables os investimentos realizados ou iniciados con anterioridade á confirmación por escrito por parte desta consellería de que o proxecto cumpre as condicións de subvencionabilidade establecidas na normativa, co fin de autorizar o inicio dos investimentos. Se os investimentos se iniciasen antes de cumprir este requisito, non se concederán axudas ao conxunto do proxecto presentado.
3. Para estes efectos, considerarase como inicio do investimento o comezo do traballo de construción ou o primeiro compromiso que obriga legalmente á realización dos investimentos. Non entanto, non se considerará inicio do investimento a realización do proxecto ou estudos de viabilidade previos, que serán subvencionables se están realizados con posterioridade á publicación desta orde e cumpren o resto dos requisitos establecidos.
4. Tampouco se considerarán inicio do investimento, no caso das entidades procedentes de nova constitución, os gastos de asesoramento relacionados coa elaboración de estatutos, gastos de tramitación, gastos notariais e demais gastos administrativos iniciais, que serán subvencionables se están realizados nos últimos doce meses anteriores á solicitude de axuda ao abeiro desta orde, e cumpren o resto dos requisitos establecidos nela.
Artigo 43º.-Documentación xeral.
As solicitudes presentaranse xunto coa documentación específica que se detalla nesta orde para cada liña de axudas, e coa documentación de carácter xeral que a continuación se cita:
1. Copia cotexada do CIF.
2. Copia cotexada do DNI do presidente ou representante legal, de ser o caso.
3. Copia cotexada ou certificación da acta da reunión do consello reitor, segundo o modelo do anexo VIII, na que se:
a) Aproba realizar as accións para as que se vai pedir a subvención.
b) Acorda solicitar a subvención.
c) Autoriza a persoa encargada dos trámites.
4. Certificacións, segundo o modelo do anexo IX, sobre os seguintes aspectos:
a) Cumprimento dos requisitos necesarios para acollerse a esta orde de axudas, así como das obrigas e compromisos que nela se establecen.
b) Autenticidade dos datos facilitados e da documentación presentada.
c) Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta Administración considere oportunas.
5. Declaración do beneficiario, segundo o anexo XI sobre outras axudas concedidas e/ou solicitadas para os mesmos investimentos, achegando, se é o caso, copia cotexada da resolución da súa concesión.
6. Certificación bancaria orixinal do número de conta.
7. Copia cotexada completa da declaración do imposto de sociedades correspondente ao último exercicio económico. No caso das cooperativas de nova constitución, presentarán copia cotexada da alta no censo de actividades económicas.
8. Copia cotexada dos estatutos da entidade solicitante. No caso de non estar dispoñibles no momento da solicitude, compromiso de achegalos nun prazo de tres meses a partir da data da inscrición no rexistro correspondente, e sempre antes da liquidación final da axuda concedida.
9. Cando o importe do investimento subvencionable supere a contía de 30.000 euros no caso de obra, ou de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá presentar como mínimo tres ofertas de diferentes provedores, con carácter previo á entrega do ben ou á contratación do compromiso para a prestación do servizo, agás nos casos en que polas especiais características dos gastos subvencionables non exista no mercado suficiente número de entidades que o subministren ou presten.
A elección destas ofertas realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
Artigo 44º.-Valoración da concorrencia de solicitudes.
As solicitudes da sección primeira, segunda e terceira financiaranse coas partidas orzamentarias recollidas nos puntos 1, 2 e 4 do artigo 56º. Para a valoración da concorrencia entre solicitudes destas seccións, tomarase como criterios de prioridade:
1. Por orde decrecente da porcentaxe de puntos acadados pola solicitude sobre o total de puntos posibles en cada sección. Tomarase como valor a parte enteira do cálculo desta porcentaxe.
2. En caso de empate, priorizaranse as solicitudes da sección primeira, segunda e terceira por esta orde.
Artigo 45º.-Tramitación.
1. As unidades administrativas receptoras remitirán no prazo máis breve posible as solicitudes de axuda recibidas á Dirección Xeral de Produción, Industrias e Calidade Agroalimentaria, para que o servizo competente comprobe que a solicitude e a documentación presentada reúnen os requisitos exixidos nesta orde e que as actuacións e investimentos incluídos na solicitude de axuda non se iniciaron fóra dos prazos permitidos pola normativa vixente.
2. Se os impresos de solicitude non están debidamente cubertos, se non se achega a documentación establecida ou se o expediente presenta defectos corrixibles, requirirase ao interesado para que nun prazo máximo de dez días emende os erros ou presente os documentos preceptivos, coa advertencia de que, de non facelo, terase por desistido da súa petición, logo de resolución ditada nos termos previstos no artigo 42º, de conformidade co disposto no artigo 71 da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
3. O órgano competente para levar a cabo a tramitación desta orde de axudas é a Dirección Xeral de Produción, Industrias e Calidade Agroalimentaria. A avaliación da solicitudes levaraa a cabo un órgano colexiado composto polo subdirector xeral competente en produción agraria sustentable e fomento asociativo, o xefe de servizo competente en fomento asociativo agrario, un xefe de área ou de sección e un xefe de negociado que actuará como secretario.
4. O órgano colexiado valorará as solicitudes de axuda segundo os criterios establecidos e formulará proposta de concesión ao director xeral de Produción, Industrias e Calidade Agroalimentaria que, pola súa vez, a elevará ao conselleiro do Medio Rural.
Artigo 46º.-Resolución.
1. O conselleiro do Medio Rural resolverá sobre a aprobación das axudas solicitadas en réxime de concorrencia competitiva axustándose aos principios de publicidade, concorrencia, obxectividade, transparencia, igualdade e non discriminación.
2. Seguidamente notificaráselles ás entidades asociativas beneficiarias a resolución de concesión da subvención e o seu importe previsto, segundo as normas e criterios establecidos nesta orde, así como en función das solicitudes presentadas e da dotación orzamentaria existente. De todas as formas, o pagamento queda supeditado á súa correcta xustificación.
3. O prazo para resolver o procedemento será de nove meses contados a partir da data de remate de presentación de solicitudes. Transcorrido o dito prazo sen recibir notificación de resolución favorable, o interesado poderá entender desestimada a axuda solicitada.
Artigo 47º.-Incompatibilidade.
As subvencións reguladas por esta orde son incompatibles con calquera outra axuda procedente das administracións públicas que se conceda para os mesmos obxectivos e investimentos.
Artigo 48º.-Xustificación e pagamento das axudas.
1. A xustificación do gasto preferentemente no rexistro xeral da Xunta de Galicia, ou do xeito previsto no artigo 38 da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro). No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro (BOE nº 380, do 23 de novembro), polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo (BOE nº 167, do 14 de xullo), do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e o minuto da súa admisión.
2. A xustificación do gasto correspondente ás accións subvencionables para cada unha das liñas de axuda reguladas nesta orde deberá realizarse no prazo establecido na convocatoria da axuda.
3. A non xustificación de polo menos o 60% do gasto correspondente aos investimentos subvencionables levará á perda da totalidade da subvención.
4. A consellería comprobará que a solicitude de pagamento cumpre os requisitos para aboar a subvención concedida. A comprobación incluirá como mínimo unha inspección in situ dos investimentos realizados para cada expediente de axuda.
5. O importe final das axudas concedidas calcularase en función das facturas e demais xustificantes e documentación que se presente ao respecto, unha vez descontado o IVE. Se os gastos totais xustificados son inferiores aos orzamentados e admitidos, practicarase a redución proporcional pertinente, sempre que se cumprisen os obxectivos previstos.
Artigo 49º.-Seguimento e control.
1. As entidades beneficiarias están obrigadas a comunicarlle á Dirección Xeral de Produción, Industrias e Calidade Agroalimentaria calquera circunstancia ou eventualidade que poida afectar substancialmente o destino ou correcta aplicación da subvención concedida.
2. Toda alteración das condicións que se tiveron en conta para a concesión da subvención, incluída a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
3. Poderá acordarse a modificación da resolución de concesión por instancia da persoa beneficiaria, sempre que cumpran as condicións previstas na Lei 9/2007, do 13 de xuño (DOG nº 121, do 25 de xuño), de subvencións de Galicia, e no Decreto 287/2000, do 21 de novembro (DOG nº 238, do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña á citada Lei 9/2007.
4. Así mesmo, quedan obrigadas a permitir e facilitar que a devandita dirección xeral realice as comprobacións e inspeccións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas. Tamén facilitarán toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
5. Seralles de aplicación ás axudas establecidas nesta orde o referido a controis sobre o terreo, así como o réxime de controis, reducións e exclusión reguladas no Regulamento (CE) 1975, da Comisión, do 7 de decembro (DO L 368, do 23 de decembro), polo que se establecen as disposicións de aplicación do Regulamento (CE) 1698/2005, do 20 de setembro (DO L 277, do 21 de outubro), do Consello, no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Artigo 50º.-Reintegro das axudas, infraccións e sancións.
1. Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de demora producidos desde o tempo que medie entre a notificación da resolución do procedemento de reintegro e o seu reembolso efectivo, no suposto de incumprimento das condicións establecidas para a súa concesión e, en todo caso, nos supostos previstos na Lei 9/2007, do 13 de xuño (DOG nº 121, do 25 de xuño), de subvencións de Galicia.
2. Sen prexuízo do establecido no parágrafo anterior, e na normativa comunitaria aplicable, aos beneficiarios das axudas reguladas nesta orde seralles de aplicación o réxime de infraccións e sancións previsto nos artigos 50 a 68 da Lei 9/2007, do 13 de xuño (DOG nº 121, do 25 de xuño), de subvencións de Galicia, e no Regulamento (CE) 1975/2006, da Comisión, do 7 de decembro (DO L 368, do 23 de decembro), para aquelas axudas cofinanciadas polos fondos Feader.
Artigo 51º.-Medidas informativas e publicitarias das axudas cofinanciadas polo Feader.
Naquelas axudas en que exista cofinanciamento con fondos Feader, será obriga por parte da Administración e dos beneficiarios o cumprimento dos seguintes puntos:
1. Nos instrumentos de información e difusión que utilice a Consellería do Medio Rural farase constar que, á marxe doutras fontes de financiamento público, concorre o financiamento con fondos Feader.
2. Conforme o establecido no artigo 58º e no anexo VI do Regulamento (CE) 1974/2006 (DO L 368, do 23 de decembro), o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000 , o beneficiario deberá colocar unha placa explicativa na que figurará unha descrición do proxecto así como a bandeira europea e o lema «Feader: Europa inviste no rural».
Artigo 52º.-Réxime de recursos.
1. A convocatoria desta axuda, as súas bases e todos cantos actos administrativos deriven dela, poderán ser impugnados polos interesados nos casos e na forma establecidos na Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
2. As resolucións expresas ou presuntas ditadas en aplicación desta orde esgotan a vía administrativa, e contra elas poderase interpor potestativamente recurso de reposición ante o conselleiro do Medio Rural, no prazo dun mes contado a partir do día seguinte ao da súa notificación se é expresa, ou de tres meses contados a partir do día seguinte a aquel en que se produza o acto presunto, segundo os casos; ou ben poderá ser impugnada directamente ante o órgano xurisdicional contencioso administrativo no prazo de dous meses.
Artigo 53º.-Cumprimento da normativa comunitaria sobre axudas públicas.
As axudas establecidas nesta orde ampáranse no disposto na seguinte normativa comunitaria aplicable ás actuacións na fase de produción, transformación e comercialización de produtos agrarios:
1. Sección primeira: axudas para o fomento do asociacionismo, modernización e dimensionamento das entidades asociativas agrarias con finalidade desenvolver actividades na fase de produción agraria:
a) Regulamento (CE) 1698/2005, do 20 de setembro (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) e disposicións que o desenvolven, aplicable ás axudas cofinanciadas polo Feader.
b) Regulamento 1535/2007, da Comisión, do 20 de decembro (DO L 337, do 21 de decembro), relativo á aplicación dos artigos 87 e 88 do Tratado CE ás axudas de minimis no sector da produción de produtos agrícolas, aplicable aos gastos de asesoramento relacionados coa elaboración de estatutos, gastos de tramitación, gastos notariais e demais gastos administrativos iniciais, recollidos na letra f) do punto 1 do artigo 9º, así como estudos de viabilidade previos, estudos socioeconómicos, balances de fusión, programas de investimentos e actividades e outros informes que sexa necesario realizar para avalar a constitución de novas entidades asociativas, ou os procesos de fusión que se pretenden levar a cabo, recollidos na letra g) do punto 1 do artigo 9º.
2. Sección segunda: axudas para o fomento, modernización e dimensionamento das entidades asociativas agrarias, con finalidade de transformación e ou comercialización.
a) Regulamento (CE) 1698/2005, do 20 de setembro (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) e disposicións que o desenvolven, aplicable ás axudas cofinanciadas polo Feader.
b) Regulamento (CE) 800/2008, da Comisión, do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado, na súa sección segunda artigo 15º, nos conceptos subvencionables do punto 2 do artigo 20º.
c) Regulamento (CE) 1998/2006, da Comisión, do 15 de decembro (DO L 379, do 28 de decembro) referente á aplicación dos artigos 87 e 88 do Tratado ás axudas de minimis, no relativo aos gastos de elaboración de estatutos, gastos de tramitación, gastos notariais e demais gastos administrativos iniciais recollidos no punto 3, letra f) do artigo 20º nesta sección, as axudas para gastos de contratación de persoal recollidas no punto 3, letra g) do artigo 20º, así como estudos de viabilidade previos, estudos socioeconómicos, balances de fusión, programas de investimentos e actividades e outros informes que sexa necesario realizar para avalar a constitución de novas entidades asociativas, ou os procesos de fusión que se pretenden levar a cabo, recollidos no punto 3, letra e) do artigo 20º.
3. Sección terceira: axudas de apoio á modernización da xestión empresarial nas entidades asociativas agrarias.
a) Regulamento (CE) 1698/2005, do 20 de setembro (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) e disposicións que o desenvolven, aplicable ás axudas cofinanciadas polo Feader.
b) Regulamento 1535/2007, da Comisión, do 20 de decembro (DO L 337, do 21 de decembro), relativo á aplicación dos artigos 87 e 88 do Tratado CE ás axudas de minimis no sector da produción de produtos agrícolas, para o referido aos conceptos subvencionables do punto 2 do artigo 31º, na vertente da produción.
c) Regulamento (CE) 800/2008, da Comisión, do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado, para os investimentos referentes ás empresas pertencentes á categoría de PEME, na vertente da transformación e comercialización, nos conceptos subvencionables do punto 2 do artigo 31º.
d) Regulamento (CE) 1998/2006, da Comisión, do 15 de decembro (DO L 379, do 28 de decembro), referente á aplicación dos artigos 87 e 88 do Tratado ás axudas de minimis, para o referido aos conceptos subvencionables do punto 2 do artigo 31º, na vertente da transformación e comercialización, na categoría de empresas intermedias.
Sección sexta
Disposicións específicas para a convocatoria do ano 2009
Artigo 54º.-Prazo de presentación.
Para o ano 2009, o prazo de presentación de solicitudes será de un mes a partir do día seguinte ao de publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo entenderase que o prazo expira o último do mes.
Artigo 55º.-Prazo para a xustificación do gasto.
A xustificación do gasto correspondente aos investimentos e actividades subvencionables ao abeiro desta convocatoria deberase realizar segundo a anualización da axuda, e nos prazos seguintes: ata o 30 de novembro para as anualidades do 2009 e 2010, e antes do 30 de outubro para a anualidade do 2011, podendo ser modificadas na resolución de concesión.
No entanto, poderase conceder, por pedimento xustificado do interesado realizado antes da finalización do prazo establecido en cada anualidade e sempre que non se prexudiquen dereitos de terceiros, unha ampliación do prazo de xustificación das axudas que non excederá a metade do prazo inicialmente previsto.
Artigo 56º.-Financiamento.
As axudas concedidas financiaranse con cargo ás seguintes aplicacións orzamentarias:
1. Fondos cofinanciados polo Feader: aplicación 11.03.712-C.770.0, por un importe de 50.000  para a anualidade 2009, 500.000  para 2010 e 1.000.000  para 2011.
2. Fondos propios: aplicación 11.03.712C.770.4, por un importe de 25.000  para a anualidade 2009 e 120.000  para a anualidade 2010.
3. Fondos propios: aplicación 11.03.712-C.481.1, por un importe de 200.000  para o presente exercicio.
4. Fondos propios: aplicación 11.03.713-D.770.0, por un importe de 30.000  para a anualidade 2009, 200.000  para 2010 e 250.000  para 2011.
Estes importes poderanse incrementar con remanentes adicionais de acordo coas dispoñibilidades de crédito. En todo caso as concesións limitaranse ás dispoñibilidades orzamentarias.
Disposicións adicionais
Primeira.-En todas aquelas cuestións non previstas nesta orde será de aplicación o disposto no Regulamento 1698/2005, do 20 de setembro (DO L 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), no Regulamento 1974/2006, da Comisión, do 15 de decembro (DO L 368, do 23 de decembro), polo que se establecen disposicións de aplicación do anterior, no Regulamento 1975/2006, da Comisión, do 7 de decembro (DO L 368, do 23 de decembro), polo que se establecen disposicións de aplicación do Regulamento (CE) 1698/2005, do 20 de setembro (DO L 277, do 21 de outubro), do Consello, no que respecta á aplicación dos procedementos de control e condicionalidade en relación coas medidas de axuda ao desenvolvemento rural, no Programa de desenvolvemento rural de Galicia 2007-2013 aprobado pola Unión Europea, para aquelas axudas cofinanciadas con fondos Feader, na Lei 9/2007, do 13 de xuño (DOG nº 121, do 25 de xuño), de
subvencións de Galicia, así como no Decreto 287/2000, do 21 de novembro (DOG nº 238, do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña á citada Lei 9/2007.
Segunda.-De conformidade co artigo 13.4º da Lei 4/2006, do 30 de xuño (DOG nº 121, do 14 de xullo), de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web, así como tamén para proceder á súa publicación no Diario Oficial de Galicia, de acordo coa Lei 9/2007, do 13 de xuño (DOG nº 121, do 25 de xuño), de subvencións de Galicia.
Así mesmo, de acordo co establecido na disposición adicional primeira do Decreto 132/2006, do 27 de xullo (DOG nº 53, do 9 de agosto), de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposición derrogatoria
Derrógase a Orde do 30 de maio de 2008 (DOG nº 109) pola que se establecían as bases reguladoras das axudas para a promoción, modernización e dimensionamento do asociacionismo agrario en Galicia.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria da Consellería do Medio Rural para que, no ámbito das súas competencias, dite as normas necesarias para a correcta aplicación, desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de febreiro de 2009.
Alfredo Suárez Canal
Conselleiro do Medio Rural
Ver referencia pdf "04700D010P077.PDF"